title: Pyhän Olavin päivä

text: Pyhän Olavin päivä (, ) on Norjan ensimmäisen kristityn kuninkaan, Pyhän Olavin muistopäivä, jota vietetään 29. heinäkuuta. Sanottuna päivänä vuonna 1030 Pyhä Olavi sai surmansa Stiklestadin taistelussa kapinallisia vasallejaan vastaan. Muistopäivä kuuluu varsinaisesti katoliseen pyhimyskalenteriin, mutta sitä on juhlittu laajalti pohjoismaissa uskonpuhdistuksen jälkeenkin. Nykyäänkin se on Norjassa perinteinen juhlapäivä ja liputuspäivä. Färsaarilla sitä vietetään kansallispäivänä, joka on samalla myös pyhäpäivä. Suomessakin sitä juhlitaan erityisesti Savonlinnassa. Päivä on myös Olavin nimipäivä.


title: Pyhän Olavin päivä

text: Päivän norjankielinen nimi "olsok" ja fäärinkielinen nimi "Ólavsøka" ovat muunnoksia keskiaikaisesta nimityksestä "Olafsvaka" (Olavin valvojaiset, Olavin vigilia, ja ovat alkujaan tarkoittaneet katolisena aikana Norjan kirkoissa edellisenä iltana pidettyä messua.


title: Pyhän Olavin päivä

text: Savonlinnassa Pyhän Olavin päivä on vanhastaan tärkeä merkkipäivä, koska Pyhä Olavi on Olavinlinnan suojeluspyhimys, jonka mukaan linna on saanut nimensäkin. Koska vuonna 1639 perustetun kaupungin tarkka perustamisajankohta on hämärän peitossa, juhlitaan päivää myös kaupungin syntymäpäivänä.


title: Pyhän Olavin päivä

text: Vanhaan aikaan Pyhän Olavin päivän juhlaruokana oli lammaspaisti. Olavinlinnassa kasvatettiin mustia pässejä silloin uhrattaviksi. Vuonna 1728 linnan viimeinen pässi hukkui pudottuaan virtaan.


title: Pyhän Olavin päivä

text: Pyhän Olavin päivänä kaupungissa järjestetään aamusta iltaan saakka erilaista ohjelmaa kuten lörtsynsyönnin mm-kilpailut ja kulttuuritapahtumia. Kauppatorilla esiintyy muusikoita. Olavinlinnaan ja museoihin pääsee normaalia edullisemmin. Puolilta öin juhlinta päättyy ilotulitukseen.


title: Matjoi Plattonen

text: Matjoi Plattonen (6. joulukuuta 1842 Suistamo – 28. syyskuuta 1928 Suistamo) oli kuuluisa itkuvirsien taitaja Suistamon Loimolasta. Häntä arvostettiin kovasti 1900-luvun alkupuolella karjalaisesta kansanrunoudesta innostuneissa akateemisissa piireissä. Hänestä käytettiin usein nimeä ”Karjalan äiti”. Plattonen esiintyy myös vuonna 1920 valmistuneessa, Suojärven häärituaaleja esittelevässä elokuvassa "Häidenvietto Karjalan runomailla". Matjoi Plattonen herätti huomiota paitsi laajalla itkuvirsiohjelmistollaan ja kyvyllään sepittää uusia itkuja, myös luontevan varmalla ja vapautuneella esiintymisellään.


title: Matjoi Plattonen

text: Plattoselle pystytettiin muistokivi Suistamon kirkonkylään ennen sotia, mutta vuonna 1941 suomalaiset sotilaat löysivät kiven tahallisesti kaadettuna ja särkyneenä.


title: Matjoi Plattonen

text: Matjoi (Matrouna Oleksouna) Plattonen o.s. Sotikow syntyi Suistamolla Loimolan kylässä ja asui siellä koko elämänsä ajan. Hän oli Sotikaisten kuulua laulajasukua. Hänen isänsä oli talollinen Aleksei Ivaninpoika Sotikainen ja äitinsä Anna Jefimova Koirivaaran kylästä. Runonlaulaja Ondrei Sotikaisen veli Ivan (Iivi) oli hänen isoisänsä ja Ondrein tyttärenpoika Iivana Onoila hänen pikkuserkkunsa. Matjoi Plattonen solmi avioliiton loimolalaisen talonpojan Nikitin ”Mikki” Plattosen kanssa vuonna 1864 ja muutti miniäksi Jehimalan talon suurperheeseen. Avioparille syntyi viisi lasta, joista aikuisiän saavuttivat Iivana (Iivi), Vasili (Vasa) ja Anna. Nikitin Plattonen kuoli vuonna 1879, jolloin Matjoi Plattonen jäi leskeksi ja viiden lapsen yksinhuoltajaksi. Hän ei mennyt uudestaan naimisiin. Vanhimman poikansa Ivanin avioiduttua vuonna 1895 hän vietti loppuelämänsä tämän perheessä.


title: Matjoi Plattonen

text: Matjoi Plattonen toimi oman emännän työnsä ohella itkijänä.. Hän esiintyi julkisesti kotikylässään jo 15-vuotiaana, jolloin hän äitinsä hautajaisissa saatteli tätä kuolinitkuilla. Hääitkut hän yleisestä tavasta poiketen esitti omissa häissään itse. Matjoi Plattosen on kerrottu sepittäneen itkujensa sanat samalla kun lauloi. Hänen monipuoliseen suullisen perinteen varastoonsa kuului itkujen lisäksi lauluja, karjankutsuja, huuteluita, manauksia, loitsuja ja runolauluja. Kuten muutkin rajakarjalaiset runojen ja itkuvirsien taitajat, Matjoi Plattonen kuului ortodoksiseen kirkkoon, joka tavallisesti oli sallinut lukutaidottoman kansan pitää vanhat tapansa ja käsityksensä. Harras kristillisyys ja kansanomaiset uskomukset elivät rinnakkain Matjoi Plattosen uskonnollisessa maailmankuvassa. Hän sovelsi yhtä lailla kristillistä perinnettä ja luonnonuskoa niin omassa elämässään kuin roolissaan itkijänä ja perinteentaitajana. Syvän uskonnollisuuden on sanottu vaikuttaneen hänen valoisuuteensa ja tasapainoisuuteensa.


title: Matjoi Plattonen

text: Matjo Plattonen toimi kotikylässään myös lapsenpäästäjänä, keväisin karjan ulossiunaajana ja sairauksien parantajana. Tavanomaisten arkiaskareiden lisäksi hän kalasti vetämällä nuottaa. Plattonen jäi vaille kirjasivistystä, sillä hän ei päässyt Suistamolla kouluun tilanpuutteen vuoksi. Sen sijaan hänellä oli muistissaan ehtymätön varasto satuja ja ”suakkunoita”, joita hän iltapuhteilla kertoi.


title: Matjoi Plattonen

text: Matjoi Plattonen oli jo suuresti arvostettu ja kokenut itkijä omassa yhteisössään, kun nuori Iivo Härkönen tapasi hänet kesällä 1900 runonkeruumatkallaan Raja-Karjalaan. Härkönen tosin merkitsi häneltä muistiin itkuvirsien sijasta tuutulauluja, leikkilauluja ja yhden loitsun. Ensimmäisen kerran Matjoi Plattosen itkuvirsiä tallensi Matti Kaisla vuonna 1908, mutta estradilaulajana hänet teki tunnetuksi musiikkitieteilijä, etnomusikologi A. O. Väisänen, joka tallensi häneltä mittavan määrän itkuvirsiä vuosina 1916–1917 ja toimi siitä lähtien hänen managerinaan yhteensä 12 vuotta. Väisänen merkitsi muistiin ja äänitti myös Plattosen paimen- ja runosävelmiä, kommentteja ja itkusanojen suomennoksia.


title: Matjoi Plattonen

text: Matjoi Plattonen teki vaikutuksen suuremmilla ja pienemmillä esiintymislavoilla paitsi itkutaidoillaan myös persoonallisella olemuksellaan. Pienissä epämuodollisemmissa tilaisuuksissa hän soitti myös taitavasti itse tekemäänsä nelireikäistä ruokopilliä eli kazaa. Hänellä oli niin ikään tapana laatia kiitoslauluja ja tervehdyksiä esiintymismatkojensa yhteydessä tapaamilleen merkkihenkilöille ja tukijoilleen.


title: Matjoi Plattonen

text: Matjoi Plattonen esiintyi Sortavalan laulujuhlilla vuonna 1906 yhdessä Matrona Kyyrösen ja Irinja Tarosen kanssa. Vuonna 1911 hän oli esiintyjien joukossa Kalevalaseuran Suistamolla järjestämässä kanteleensoitto- ja runonlaulujuhlassa, missä hän tapasi myös Akseli Gallen-Kallelan. A. O. Väisäsen kanssa ystävystyttyään hän alkoi saada julkisuutta valtakunnallisessa lehdistössä. Kansatieteilijä U. T. Sireliuksen filmiin "Häiden vietto Karjalan runomailla" Väisänen, joka ohjasi filmin, valitsi hänet yhteen pääosista, morsiamen tädiksi ja itkettäjäksi. Kansatieteellistä filmiä esitettiin Suomen suurimpien kaupunkien lisäksi myös ulkomailla, siellä englanninkielisin tekstein ja nimellä "Wedding in poetic Carelia". Filmin Suojärvellä tapahtuneissa kuvauksissa vuonna 1920 Sirelius tallensi Matjoi Plattoselta myös aineistoa Suistamon kansanomaisista parannus- ja lääkintätavoista sekä vainajien muistajaisista ja julkaisi tietoja myöhemmin artikkeleissaan ja teoksessaan "Suomen kansanomaista kulttuuria 2".


title: Matjoi Plattonen

text: Helsingissä Kansanvalistusseuran nelipäiväisillä laulu- ja soittojuhlilla vuonna 1921 Matjoi Plattonen esitti karjankutsuja ja itkuvirsiä.


title: Matjoi Plattonen

text: Vuonna 1924 Opetusministeriö myönsi Kalevalaseuran esittämänä Matjoi Plattoselle ja kolmelle muulle karjalaiselle runonlaulajalle valtioneläkkeen, jonka Plattonen katsoi velvoittavan esiintymisiin vielä korkeassa iässä.


title: Matjoi Plattonen

text: Runonlaulaja Iivana Onoilan hautajaisissa Suistamolla vuonna 1924 hautajaisvieraiden lisäksi joukko helsinkiläisiä toimittajia seurasi, kun Matjoi Plattonen lauloi autenttisessa tilanteessa asiaankuuluvat itkut kalmiston portilla ja haudalla.


title: Matjoi Plattonen

text: Vuonna 1925 järjestetyssä Suomen punaisen ristin suurtapahtumassa Plattonen itki äänellä Seurasaaren ulkomuseossa sen perustajan A. O. Heikelin haudalla. Tällä matkalla hän tapasi kirjailija Maila Talvion, joka itkijävaimon taidoista ja persoonallisuudesta vaikuttuneena vertasi lehdistössä ja radiossa Plattosta taiteilijana näyttelijä Ida Aalbergiin.


title: Matjoi Plattonen

text: Sortavalan komipäiväisillä laulu- ja soittojuhlilla vuonna 1926 Matjoi Plattonen kuului pääesiintyjiin. Hän tapasi siellä presidentti Relanderin, joka oli kuuntelemassa itkijää. Julkiset esiintymiset jatkuivat Karjalan sivistysseuran suistamolaisille runonlaulajille pystyttämien veistosten paljastustilaisuuksien juhlallisuuksissa Suistamolla vuonna 1927 ja Kalevalan päivän heimojuhlassa Sortavalan seminaarilla vuonna 1928. Jälkimmäisessä Matjoi teki suuren vaikutuksen Kalevalan unkariksi kääntäneeseen Béla Vikáriin esittämällä hänelle laatimansa tervehdysvirren.


title: Matjoi Plattonen

text: Matjoi Plattosen viimeisestä esiintymisestä Budapestissä 3. suomalais-ugrilaisessa kulttuurikongressissa, jonne hän 85 vuoden iästään huolimatta matkusti, tuli hänen uransa kohokohta. Saavuttuaan Helsinkiin hän esitti Suomessa valtiovierailulla olleelle Norjan kuninkaalle Haakonille kunniavirren Kaivopuistossa Kansallismuseosta saadussa muinaiskarjalaisessa esiintymispuvussaan. Näyttelijä Elli Tompuri, jonka luona Matjoi vietti päivän ennen Unkariin lähtöään kertoen elämästään ja Karjalan kansasta, kuvasi todellisena taiteilijana pitämänsä itkijänaisen tapaamista unohtumattomana elämyksenä.


title: Matjoi Plattonen

text: Budapestin kulttuurikongressissa Matjoi Plattosen useista esityksistä suurimman vaikutuksen kuulijoihin teki ”Kiitosvirsi Unkarille”, jonka "Kantelettaren" kääntänyt runoilija Aladár Bán selosti yleisölle unkariksi. Useat arvohenkilöt halusivat tavata suomalaisen ”kalevalalaulajan”, ja hän osallistui kunniavieraana niin pääministerin kuin kirjailijoiden kutsuihin käyttäytyen yhtä luontevan arvokkaasti ja välittömän sydämellisesti kuin aina muulloinkin. Budapestissä Matjoi Plattonen sai kunnianimensä "Karjalan äiti", jolla häntä ruvettiin myös Suomessa kutsumaan.


title: Matjoi Plattonen

text: Unkarin-matkalta palattuaan siihen saakka harvinaisen terve itkijä joutui vuoteenomaksi, ja kolme kuukautta sairasteltuaan hän kuoli rauhallisesti kotonaan. Hänet haudattiin Suistamon vanhaan kalmistoon, jonne myös Iivana Onoila ja Teppo Jänis oli haudattu.


title: Itkuvirsi

text: Itkuvirret eli "itkut" ovat muun muassa itämerensuomalaisten kansojen ja slaavilaisten kansojen keskuudessa määrätilanteissa, kuten häissä ja hautajaisissa esitettäviä valitusrunoja, jotka on improvisoitu perinteisistä aineksista. Itkuvirsien laulamisesta vastasivat itkijät.


title: Itkuvirsi

text: Itkuvirret on jaettu neljään päälajiin: kuolinitkut, hääitkut, sotaanlähtöitkut sekä tilapäisitkut. Itkijöitä ovat yleensä olleet naiset. Itkijän kautta on purkautunut paitsi itkijän oma paha olo, myös yhteinen suru. Itkuvirsiperinnettä harjoitetaan Suomessa vain ortodoksikarjalaisten parissa.


title: Itkuvirsi

text: Itkuvirsi on kirjallisuudessa ja tutkimuksessa käytetty nimitys. Paikallisilla on omat nimityksensä eri puolilla Karjalaa. Muun muassa Vienan Karjalassa itkemistä kutsutaan "äänellä itkemiseksi" ja Aunuksessa "luvotteluksi".


title: Itkuvirsi

text: 1900-luvun alusta lähtien itkeminen alkoi menettää myös karjalaisten parissa merkitystään. Kuitenkin esimerkiksi evakkokarjalaiset Suomessa pitivät itkuperinnettä yllä. Lisäksi Suomessa on viime aikoina perustettu itkemistä varten omia seuroja ja järjestetty kursseja. Itkuvirsiä on kirjoitettu muistiin ja nauhoitettu talteen runsaasti, joten käytöstä poistuneitakin itkuvirsiä on palautettavissa eloon. Nykyaikaiselle itkuvirrelle on ominaista itsehoitotehtävä: itkemällä voidaan purkaa suruja ja pettymyksiä. Nykyitkijätkin saattavat entisten itkijöiden tapaan esittää itkuja myös julkisesti.


title: Martta Kuikka

text: Martta Kuikka ("o.s. Pentunen", 1921 Suojärvi, Riuhtavaara – 22. syyskuuta 2005 Ilomantsi) oli runoilija ja itkuvirsien taitaja Ilomantsin Viinivaarasta. Kuikka oli viimeisiä aitoja suomalaisia itkuvirsien taitajia. Hän esiintyi lukuisissa häissä, hautajaisissa ja muissa tilaisuuksissa. Hän solmi avioliiton Arvo Kuikan kanssa vuonna 1943. Heille syntyi neljä lasta. Vuonna 1978 Martta jäi leskeksi. Hän julkaisi runokokoelmia ja hänen runojaan on äänitetty levyille. Kuikka sai myös kansainvälistä huomiota ja kävi esiintymässä muun muassa Ruotsissa ja Venäjällä. Kuikka on Inkerin Kulttuuriseuran kunniajäsen.


title: Romanian avaruusjärjestö

text: Romanian avaruusjärjestö (ROSA, ) perustettiin Romaniassa vuonna 1991 ja organisoitiin uudelleen vuonna 1995. Se toimii Opetus- ja tutkimusministeriön alaisuudessa koordinoiden Romanian julkisen sektorin avaruustoimintaa. Sen tehtävä on luoda tutkimus- ja kehityskeskuksia avaruusalalle. Se rahoittaa vuosittain avaruusprojekteja 8 miljoonalla dollarilla.


title: Romanian avaruusjärjestö

text: Vuodesta 2004 ROSAaa on johtanut tohtori Marius-Ioan Piso. Kunniapuheenjohtajana toimii romanialainen kosmonautti tri Dumitru Prunariu. ROSAn tiedejohtaja on prof. Virgiliu Niculae Constantinescu.


title: Romanian avaruusjärjestö

text:
1970- ja 1980-luvuilla Romania osallistui aktiivisesti Neuvostoliiton johtamaan Interkosmos-avaruusohjelmaan. Romania toimitti osia tai moduleita yli 30 avaruuslentoa varten.
ROSA toimii yhteistyössä maan Ilmailu- ja Avaruusalan Tiedeneuvoston kanssa. Romanien ensimmäinen avaruusohjelma alkoi vuonna 2001. Vuodesta 2004 alkaen ROSA toimii myös ministeriöiden välisen turvallisuustutkimuksen johtavana tahona Romaniassa.


title: Romanian avaruusjärjestö

text: ROSA edustaa Romaniaa ESAssa, COSPARissa ja bilateraalisessa avaruusyhteityössä. Ulkoministeriön kanssa ROSA edustaa Romaniaa YK:n alaisessa United Nations Committee on the Peaceful Use of Outer Space eli COPUOS-komiteassa.


title: Romanian avaruusjärjestö

text: Se neuvotteli yhteistyöstä ESAn kanssa jo vuonna 1992. 17. helmikuuta 2006 ROSA allekirjoitti PECS-yhteistösopimuksen ESAn kanssa.


title: Ylä-Normandia

text: Ylä-Normandia () on yksi Ranskan 26 hallinnollisesta alueesta. Se muodostettiin vuonna 1956, kun Normandia jaettiin Ylä-Normandiaan ja Ala-Normandiaan. Alue koostuu Euren ja Seine-Maritimen departementeista ja sen pääkaupunki on Rouen.


title: Sosialistisen työn sankari

text: Sosialistisen työn sankari () oli Neuvostoliitossa korkein arvonimi, joka myönnettiin erityisistä saavutuksista kulttuurin tai talouden alalla. Arvonimi perustettiin 27. joulukuuta vuonna 1938 Neuvostoliiton korkeimman neuvoston presidiumin päätöksellä ja se myönnettiin henkilöille, jotka olivat saavutuksillaan teollisuuden, maatalouden, kuljetuksen, kaupan, tieteen tai tekniikan alalla edistäneet Neuvostoliiton kunniaa ja valtaa. Arvonimen saattoi riistää pois vain Neuvostoliiton korkeimman neuvoston presidium. Vuoteen 1971 mennessä sosialistisen työn sankarin arvonimi oli myönnetty 16 245 henkilölle, joista 4 497 oli naisia.


title: Sosialistisen työn sankari

text: Ensimmäinen Sosialistisen työn sankarin arvonimi myönnettiin 20.12.1939 Josif Stalinille. Viimeisen kerran arvonimi annettiin 21.12.1991, saajana kazakstanilainen oopperalaulajatar Bibigul Tulegenova.


title: Leninin kunniamerkki

text: Leninin kunniamerkki (, Orden Lenina) oli Vladimir Leninin mukaan nimetty neuvostoliittolainen kunniamerkki, joka myönnettiin huomattavista siviili- ja sotilasansioista Neuvostoliiton hyväksi. Se perustettiin 6. huhtikuuta 1930.. Mitali on valettu platinasta.


title: Leninin kunniamerkki

text:
Neuvostoliiton sankari tai sosialistisen työn sankari -arvonimen saaneet henkilöt saivat aluksi Leninin kunniamerkin, mutta näille tunnustuksille luotiin oma mitali. Kunniamerkki voitiin myöntää myös kaupungeille, yhtiöille, tehtaille, maantieteellisille alueille ja sotilasyksiköille. Ensimmäisen kunniamerkin sai 23. toukokuuta 1930 Komsomolskaja pravda -sanomalehti.
Talvisodan ansioista myönnettiin 735 Leninin kunniamerkkiä.


title: Alfréd Hajós

text: Alfréd Hajós (syntyjään Arnold Guttmann, 1. helmikuuta 1878 Budapest – 12. marraskuuta 1955) oli Unkarin juutalainen urheilija ja arkkitehti. Hän oli nykyaikaisten olympialaisten ensimmäinen uintivoittaja, kun hän voitti voitettuaan Ateenassa 1896 sekä 100 että 1 200 metrin vapaauintimatkat. Uinnin lisäksi Hajós kilpaili yleisurheilussa ja jalkapallossa. Hän voitti Unkarin-mestaruuksia 100 metrin juoksussa, 400 metrin aidoissa, kiekonheitossa ja jalkapallossa, jossa hän edusti myös maajoukkuetta.


title: Alfréd Hajós

text: Hajós osallistui Pariisissa 1924 olympialaisten taidekilpailuihin ja sai hopeaa arkkitehtuurisuunnitelmastaan. Hän suunnitteli urallaan Unkarissa useita rakennuksia, joista tunnetuin on hänen mukaansa myöhemmin nimetty uimastadion.


title: Alfréd Hajós

text: Arnold Guttman syntyi 1878 Budapestissa työväenluokkaan kuuluneeseen juutalaiseen perheeseen. Hänen isänsä hukkui Tonavaan, kun hän oli 13-vuotias. Tämä herätti Guttmanissa halun tulla hyväksi uimariksi. Guttman unkarilaisti nimensä Alfréd Hajósiksi Unkarin tuhatvuotisjuhlavuoden kunniaksi.


title: Alfréd Hajós

text: Hajós voitti jo 17-vuotiaana Wienissä vuonna 1895 järjesteyissä Euroopan-mestaruuskilpailuissa 100 metrin vapaauinnin. Hajós valittiin edustamaan Unkaria kesäolympialaisiin 1896. Hän toivoi pystyvänsä osallistumaan, mutta hän lopulta ui tiukan aikataulun takia vain 100 ja 1 200 metrin vapaauinnit.


title: Alfréd Hajós

text: Vuoden 1896 olympialaisissa uintitapahtumat järjestettiin Välimeressä erittäin vaativissa olosuhteissa: veden lämpötila oli vain noin 13 °C ja aallot jopa neljämetrisiä. Hajos voitti samana päivänä järjestetyt 100 ja 1 200 metrin matkat, lyhemmän matkan voittoaika oli 1.22,2 ja pidemmän 18.22,2. Ennen 1 200 metrin matkaa hän siveli kehoonsa sentin paksuisen kerroksen rasvaa, mutta se antoi hyvin vähän suojaa kylmyyttä vastaan. Uimarit vietiin laivalla merelle, ja heidän piti uida takaiisn rantaan.. Hän tunnusti kilpailun jälkeen, että ”tahtoni elää ylitti täysin haluni voittaa”. Hajós oli Ateenan kisojen nuorin olympiavoittaja.


title: Alfréd Hajós

text: Hajós voitti toistamiseen Euroopan-mestaruuden olympialasiten jälkeen ja sijoittui vielä vuonna 1897 viidenneksi. Tämän jälkeen hän keskittyi enemmän muihin lajeihin.


title: Alfréd Hajós

text: Hajós oli Unkarin parhaimmistoa uinnin lisäksi yleisurheilussa ja jalkapallossa. Hän oli voittanut jo aiemmin 100 metrin juoksun Unkarin juniorimestaruuden ja kansallisen mestaruuden hän voitti vuonna 1898 kiekonheitossa ja 400 metrin aitajuoksussa. Jalkapallossa Unkarin-mestaruuden Hajós voitti Budapesti TC:ssä vuosina 1901 ja 1902. Hän kuului myös maajoukkueeseen, kun Unkari pelasi ensimmäinen maaottelunsa 12. lokakuuta 1902 Itävaltaa vastaan.


title: Alfréd Hajós

text: Hajósin veli Henrik oli myös menestynyt uimari, joka voitti viestikultaa vuoden 1906 välikisoissa ja osallistui vuoden 1908 olympialaisiin.


title: Alfréd Hajós

text: Hajós valmistui 1899 arkkitehdiksi Budapestin tekniikan yliopistosta ja avasi 1904 oman arkkitehtuuritoimistonsa. Hänen suunnittelemansa rakennukset edustivat eklektismistä ja sesessionismistä modernismiin.


title: Alfréd Hajós

text: Hajós osallistui Dezső Lauberin kanssa Pariisin vuoden 1924 olympiakisojen taidelajien arkkitehtuurisarjaan. Lauber oli myös entinen urheilija, joka osallistui tennisturnaukseen vuoden 1908 olympialaisissa. Heidän suunnitelmansa Budapestiin rakennettamasta uimastadioinista sai hopeisen palkinnon. Kultamitalia ei kisassa jaettu.


title: Alfréd Hajós

text: Hajós suunnitteli noin 50 vuotta kestäneen arkkitehdin uransa aikana muun muassa useita urheilurakennuksia. Hänen suunnitelmiaan ovat muun muassa Újpest FC:n jalkapallostadionin, Millenáris-velodromin ja useita muita stadioneita. Hajós suunnitteli myös useita kouluja, hotelleja, pankkeja, tehtaita, kirkkoja, teattereita ja elokuvateattereita.


title: Alfréd Hajós

text: Hajósin tunnetuin suunnittelutyö on vuonna 1930 Budapestin Margitinsaarelle rakennettu uimastadion. Sitä on käytetty uinnin Euroopan-mestaruuskilpailuissa 1958, 2006 ja 2010 sekä Vesipallon maailmancupissa 2006.


title: Alfréd Hajós

text: Toisen maailmansodan jälkeen Hajós auttoi useiden pahoin vaurioituneiden rakennusten korjaustöihin. Hieman ennen kuolemaansa hän kirjoitti omaelämäkertansa "Így lettem olimpiai bajnok", joka julkaistiin vuosi hänen vuonna 1955 tapahtuneen kuolemansa jälkeen.


title: Alfréd Hajós

text: Vuonna 1953 kansainvälinen olympiakomitea palkitsi Hajósin olympialaisella kunniakirjalla. Hänet on valittu myös kansainväliseen uinnin ja kansainväliseen juutalaisten urheilijoiden kunniagalleriaan.


title: Alfréd Hajós

text: Hajósin Margítinsaarelle suunnittelema uimastadion nimettiin 1975 hänen mukaansa.


title: Gnosis

text: Sanaa gnosis (, "tieto") on käytetty useassa toisiaan sivuavassa merkityksessä.Sana 'gnostilaisuus' on nykyaikaista alkuperää, vaikkakin se perustuu antiikin ajalta peräisin olevaan käsitteistöön: se tulee kreikan kielen 'tietoa' merkitsevästä sanasta "gnosis" (γνώσις). "Gnosis" itsessään viittaa kuitenkin hyvin erikoistuneeseen tiedon lajiin, joka on sukua sekä kreikankielisen sanan alkuperäiselle merkitykselle että sen käytölle erityisesti platonistisessa filosofiassa.


title: Gnosis

text: Päinvastoin kuin jotkut nykyiset kielet, muinaiskreikka kykeni erottamaan erilaisia tietämisen lajeja tai tasoja. Näitä voidaan kuvata toisaalta propositionaaliseksi tiedoksi, jossa henkilö tietää jotakin, minkä on saanut tietoonsa epäsuorasti toisten antamien kuvausten perusteella, kuten "Tiedän että Berliini on Saksassa", ja toisaalta tiedoksi, jonka henkilö on saanut suoran osallistumisen kautta, kuten "Tunnen Berliinin, olen käynyt siellä monesti".


title: Gnosis

text: "Gnosis" viittaa kuitenkin vielä toisenlaiseen tietoon. Jos joku on uskonnollisessa merkityksessä 'gnostilainen', se ei tarkoita, että hänellä olisi tietoa tavanomaisessa merkityksessä, vaan että hän on tietyllä tavalla vastaanottavainen "mystiselle" tai "esoteeriselle" kokemukselle jumaluudesta. Suurimmassa osassa gnostilaisia järjestelmiä tämä 'tieto' jumaluudesta on itsessään pelastuksen aikaansaava tekijä. Tämä 'tieto' yhdistetään yleisesti sisäiseen 'tietämykseen' tai itsetutkiskeluun, jota muun muassa Plotinos korosti filosofiassaan. Ennen uskonnollista merkitystä termiä 'gnostilainen' käytettiin kuitenkin filosofisessa merkityksessä useissa antiikin filosofisissa perinteissä, mikä täytyy pitää mielessä termin uskonnollista käyttöä tutkiessa.


title: Gnosis

text: Termiä "gnostikoi", "ne jotka kykenevät tietämään", käytti ensimmäisenä Platon teoksessaan "Valtiomies" (258e-267a). Hän vertasi kahta tiedon lajia, "gnostike episteme" ("ymmärrys yhdistyneenä tietoon"), joka perustuu matemaattiseen ymmärtämiseen, ja "praktike episteme" ("ymmärrys yhdistyneenä käytäntöön"). Platon määritteli ihanteellisen valtiomiehen olevan ensiksi mainitun harjoittaja "par excellence", ja sanoi, että hänen menestyksensä punnitaan ainoastaan suhteessa hänen kykyihinsä tässä "tietämisen taiteessa", riippumatta yhteiskunnallisesta arvoasemasta. Näin kuka tahansa ihminen, oli sitten hallitsija tai ei, voi tulla 'kuninkaalliseksi'. Tässä "gnostikos" viittaa kykyyn pitää hallussaan tietynlaista tietoa, ei siihen tilaan, jossa tieto on hallussa tai siihen tietoon, jota pidetään hallussa – eikä myöskään henkilöön, joka pitää tietoa hallussaan.


title: Gnosis

text: Morton Smith katsoo teoksessaan "The Rediscovery of Gnosticism" muun muassa Aristoteleen, Straton Lampsakoslaisen, Filon Aleksandrialaisen, Plutarkhoksen ja osan pythagoralaisista käyttäneen sanaa "gnostikos" tässä merkityksessä. Christoph Markschies huomauttaa teoksessaan "Gnosis: An Introduction", että termi oli laajalti käytössä ainoastaan platonistisessa perinteessä, eikä se ollut kovinkaan merkityksellinen muussa yhteydessä.


title: Gnosis

text: Tästä huolimatta Platonin tapa käyttää sanaa "gnostikoi" ylempään tietämykseen nousseista ja tämän mahdollisuus yhteiskunnan kaikille jäsenille yhteiskunnallisesta asemasta huolimatta oli varmasti hyvin vetoava sellaisille varhaiskristillisille kirjoittajille kuin Klemens Aleksandrialainen, joka kuvasi "gnosiksen" olevan kristillisen uskon keskeinen tavoite. Klemensiä ei kuitenkaan lueta gnostilaiseksi sanan nykyisessä merkityksessä.


title: Gnosis

text: Platonisen perinteen lisäksi 'tietämistä' käsitteli usea muukin antiikin perinne. Aristoteles määritteli täydellisen elämän olevan elämää, joka käytetään teoreettisessa mietiskelyssä ("bios theoretikos"). Näin "gnosiksesta" itsestään, kuten Klemensillä, tulee elämän keskeisin päämäärä, joka ylittää moraalin ja kytkeytyy myös politiikkaan ja uskontoon. Aristoteleen mukaan filosofia on metodologisesti järjestetty järjestelmä tämän "gnosiksen" saavuttamiseksi: "Filosofia lupaa tietoa olevasta" (Aleksanteri Afrodisialainen, "Kommentaario Aristoteleen Metafysiikkaan", n. 200 jaa.).


title: Gnosis

text: Gnostilaisuus on näin vain yksi antiikin ajan perinteistä, joka oli omistautunut tiedon tavoitteluun ja tarjosi järjestelmän, jonka oli tarkoitus auttaa tuossa tavoittelussa. Sekä platonistisessa että aristoteelisessa perinteessä tämä "gnosiksen" tavoittelu on elämän keskeisimpiä tehtäviä ja vaatii omistautumista mietiskelylle. Kuten Klemensin tapauksessa, Platonin kuvaus gnostilaisesta tiedosta, "gnostike episteme", vetosi varhaisiin gnostilaisen opin määrittelijöihin. Päinvastoin kuin Platon, he eivät kuitenkaan katsoneet, että tietäminen soveltuisi kaikkiin ihmisiin, vaan rajoittivat sen valitulle ryhmälle. Tämä pätee erityisesti setiläiseen gnostilaisuuteen.


title: Gnosis

text: Edellä sanotusta huolimatta gnostilaisiksi katsotut ryhmät eivät kuitenkaan antiikin aikana juuri koskaan viitanneet itseensä tällä nimellä. Vaikka nimityksen voi katsoa sopivaksi niiden kuvaamiseen, se on silti enimmäkseen nykyaikainen luomus, joka viittaa enemmän termin "gnosis" käyttöön jossakin ryhmässä kuin ryhmän omaan tulkintaan itsestään. Nimitystä 'gnostilainen' käytetään kuitenkin myös ryhmistä, jotka eivät täytä tätä vaatimusta, vaan liittyvät varsinaisiin gnostilaisiin joidenkin muiden yhdenmukaisuuksien seurauksena. Tämä hankaloittaa luokituksen merkityksellistä käyttöä.


title: Gnosis

text: Plotinoksen kirjoitus, joka tunnetaan nimellä "Gnostilaisia vastaan" on varsinaiselta nimeltään "Niitä vastaan, jotka katsovat kaikkeuden luojan ja kaikkeuden itsensä olevan pahoja". Kirjoitus löytyy toisen "Enneadin" yhdeksännestä osasta. Plotinos on osoittanut kirjeen joukolle oppilaitaan, jotka olivat ilmeisesti omaksuneet muita kuin Plotinoksen ajatuksia maailman synnystä ja luonteesta. Plotinos esittää kirjoituksen kuitenkin tarkoitetuksi niin sanotuille 'gnostikoille'.


title: Gnosis

text: Gnosis on monesti yhdistetty tai sitä on pidetty jopa synonyyminä useiden eri kulttuurien tai uskontojen ajatuksille, kuten:


title: Komsomolskaja pravda

text: Komsomolskaja pravda () on venäläinen iltapäivälehti, jonka perusti vuonna 1925 Komsomol-järjestö. Nykyisin lehden levikki on päivälehtenä noin 800 000 kappaletta ja viikkolehtenä 3 000 000 kappaletta ja se on Venäjän suurin päivälehti.


title: Komsomolskaja pravda

text: "Komsomolskaja pravda" on palkittu Leninin kunniamerkillä, Lokakuun vallankumouksen kunniamerkillä, Suuren isänmaallisen sodan kunniamerkillä ja kahdesti Työn Punalipun kunniamerkillä. Kunnianosoitukset painetaan edelleen etusivulle sen nimen viereen.


title: Komsomolskaja pravda

text: "Komsomolskaja" julkaisi vuonna 1959 erikoislehden, jossa kerrottiin millaista elämä olisi Neuvostoliitossa vuonna 2010. Erikoislehden mukaan muun muassa rikollisuutta ei olisi lainkaan eikä alkoholia käytettäisi muutoin kuin lääketieteellisiin tarkoituksiin.


title: CFC-yhdisteet

text: CFC-yhdisteet eli freonit () ovat kemiallisia yhdisteitä, jotka muodostuvat kloorista, fluorista ja hiilestä. Klooratut ja/tai fluoratut hiilivedyt ovat molekyylipainoltaan pieninä yhdisteinä kaasumaisia, pidempinä ketjuina nestemäisiä tai vahamaisia ja pitkinä polymeereina muoveja. Yhteistä näille kemikaaleille on se, että ne ovat hyvin inerttejä aineita, jotka eivät helposti reagoi muiden kemikaalien kanssa, ja ovat siten myös turvallisia ihmiselle.


title: CFC-yhdisteet

text: Kaasumaisia CFC-yhdisteitä on käytetty kylmäkoneissa kauppanimellä freoni, josta on tullut koko ryhmän nimitys. CFC-yhdisteitä saattaa edelleen esiintyä vanhoissa kylmälaitteissa, sumutinpulloissa ponnekaasuna ja vaahtomuoveissa. Lyijyetyylinkin keksinyt Thomas Midgley kehitti ne korvaamaan siihen asti vastaavissa tarkoituksissa käytettyjä rikkidioksidia ja ammoniakkia, koska nämä olivat myrkyllisyydellään aiheuttaneet useita ihmiskuolemia. CFC-kaasujen tuotanto alkoi 1930-luvun alussa. Nykyään CFC-yhdisteiden käyttöä rajoitetaan kansainvälisin sopimuksin. Rajoitusten tavoitteena on päästä kokonaan eroon kaasumaisten CFC-yhdisteiden käytöstä. CFC-yhdisteiden on todettu tuhoavan ilmakehän stratosfäärin otsonikerrosta. Tämä otsonin hajoaminen johtaa otsonikerroksen ohenemiseen eli otsonikatoon, joka on voimakkainta maapallon navoilla ja niitä ympäröivällä alueilla.


title: CFC-yhdisteet

text: CFC-yhdisteiden uskotaan voimistavan kasvihuoneilmiötä ja sitä kautta kiihdyttävän ilmastonmuutosta. CFC-molekyylit ovat jopa kymmenentuhatta kertaa hiilidioksidimolekyyliä pahempi kasvihuoneilmiön kiihdyttäjä. Se säilyy ilmakehässä hyvin pitkään, keskimäärin sata vuotta, tuhoten otsonia koko ajan.


title: CFC-yhdisteet

text: NASA julkaisi tietokonesimulaation siitä, miten olisi käynyt ellei CFC-yhdisteiden käyttöä olisi rajoitettu. Simulaation mukaan kaksi kolmasosaa otsonikerroksesta olisi tuhoutunut vuoteen 2065 mennessä ja tämän vuoksi maahan pääsevän ultraviolettisäteilyn määrä olisi lisääntynyt 650 prosenttia. Ultraviolettisäteily olisi aiheuttanut huomattavaa vahinkoa kaikelle maanpäälliselle elämälle.


title: OSX/Oompa-A

text: OSX/Oompa-A tai OSX/Leap-A on ensimmäinen Mac OS X:lle löydetty oikea tietokonevirus tai ns. proof-of-concept. Virus leviää iChat lähiverkon kautta, esittäen tiedostoa 'latestpics.tgz'. Avattuna virus yrittää levittää itseään iChatin kaverilistalla oleville henkilöille. Ohjelma myös pyrkii saastuttamaan viimeksi käytetyt ohjelmat, mutta ei onnistu siinä, vaan ainoastaan rikkoo muokkaamansa ohjelmat. Apple on korjannut aukon uusimmassa päivityksessä. Virus toimii ainoastaan Mac OS X versiossa 10.4.3. Symantecin mukaan kyseessä ei ole virus, vaan tietokonemato.


title: DAB

text:
DAB (Digital Audio Broadcasting) on teknologia radiolähetyksien välittämiseen digitaalisessa muodossa. Teknologian kehittäminen aloitettiin 1980-luvun lopussa.
Alkuperäinen tavoite oli korvata analogiset FM-yleisradiolähetykset DAB-lähetyksillä. DAB ei ole kuitenkaan saavuttanut riittävää suosiota lähetysmuodon muuttamiseksi. Syy DAB:n heikkoon menestykseen on ollut se, että kuulijat eivät ole kokeneet DAB-lähetyksistä saatavan riittävää lisähyötyä FM-lähetyksiin verrattuna. FM-lähetysten äänenlaatu on koettu riittäväksi ja FM-vastaanottimet ovat DAB-vastaanottimia halvempia.


title: DAB

text: DAB perustuu MPEG-1 Audio Layer II (MP2) -koodekkiin ja OFDM-modulaatioon. DAB-lähetysten bittivirraksi suunniteltiin 192 kbit/s, mutta suurin osa asemista (Britanniassa) lähettää vain 128 kbit/s nopeudella, mikä heikentää merkittävästi laatua.


title: DAB

text: Vuonna 2006 standardia kehittävä WorldDAB Forum julkaisi DAB+ -tekniikan, joka otti käyttöön HE-AAC (MPEG 4) -koodekin ja Reed–Solomon-virheenkorjauksen. Tekniikka ei ole yhteensopiva vanhempien vastaanotinten kanssa.


title: DAB

text: Ylellä oli vuodesta 1997 käytössä koeverkko, jonka toiminta on lopetettu vuonna 2005. Ensimmäinen radiokanava oli Radio Peili. Ruotsissa suunniteltiin analogisten lähetysten korvaamista DAB+:lla vuoteen 2024 mennessä, mutta suunnitelmasta on luovuttu., . Norjassa FM-jakeluverkko suljetaan vuoteen 2017 mennessä ja korvataan kokonaan digitaalisella DAB-jakeluverkolla.


title: DAB

text: Ruotsissa on kuitenkin ehditty käynnistää mm. suomenkielinen DAB-kanava Sisuradio. Sisuradio kuuluu myös Internetissä ja analogisesti Ruotsin kaapelitelevisioverkoissa.


title: DAB

text: Norja on päättänyt lopettaa kokonaan analogiset FM-lähetykset tammikuun 11. päivään 2017 mennessä ja aikoo korvata ne DAB-teknologialla. Peräti kaksi kolmasosaa norjalaisista vastustaa muutosta, vaikka Norjan yleisradio (NRK) on kampanjoinut DAB:n puolesta intensiivisesti.


title: M/S Viking 1

text: M/S Viking 1 oli kolmas Viking Linen vuonna 1970 liikenteeseen ottama suurlautta, joka jatkoi S/S Vikingin perinteitä Suomen ja Ruotsin välisessä autolauttamatkailussa. Se oli valmistusjärjestyksessään toinen ns. "Papenburgin sisaruksiin" kuuluva roro-alus.


title: M/S Viking 1

text: Viking 1 tilattiin Viking Linen silloiselle toiselle suomalaisvarustamolle eli ahvenanmaalaiselle Rederi AB Sallylle. Tämän M/S Apollon sisaraluksen kastoi rouva Birgitta Johansson ja alus liukui veteen tavallisesta käytännöstä poiketen sivuttain. Valmistuttuaan alus asetettiin ensin Naantali–Maarianhamina–Kapellskär-reitille. Myöhemmin se liikennöi Turku–Maarianhamina– Tukholma- ja Helsinki–Tukholma-reittejä vuoteen 1982 asti.


title: M/S Viking 1

text: Valmistuessaan Viking 1 edusti sisaralustensa tavoin uutta laivanrakennustyyliä, jossa jokaiselle kannelle oli annettu oma erityistehtävänsä. Aluksen kahdessa tasossa olevan autokannen yläpuolella oli hyttikansi ja sen yläpuolella ravintolakansi, jossa oli ruokasali 145 hengelle, kahvila 226 hengelle ja leposalonkeja. Ylimpänä oli vilkkain baari- ja tanssisalonkikansi. Tavanomaisten myyntipisteiden lisäksi aluksessa oli itsepalvelumyymälä (supermarket), jossa matkustajat saivat rauhassa valita ostoksiaan. Tanssisalongista voi erottaa omaksi tilakseen 70 hengen konferenssihuoneen merellä pidettäviä kokouksia ja neuvotteluja varten. Lisäksi aluksessa oli 39 ja 15 hengen kokoustilat sekä sauna, lapsille leikkihuone ja pienemmille lapsille oma hoitotila.


title: M/S Viking 1

text: Viking 1:n sisustuksesta vastasi Apollon ja Marellan tavoin sisustusarkkitehti Robert Tillberg. Alus pystyi kuljettamaan 1200 matkustajaa, joista 230:lle oli hyttipaikka aluksen sadassa hytissä. Viking 1:n kansilla oli matkustajien käytössä ilmaiseksi runsaasti uudentyyppisiä lepotuoleja, joista jokaisessa oli oma tarjoilupöytä. Aurinkokansilla oli lisäksi runsaasti aurinkotuoleja. Kuorma-autonkuljettajien käyttöön oli varattu oma hyttiosasto pesutiloineen ja saunoineen.


title: M/S Viking 1

text: Autokansille mahtui 260 henkilöautoa tai 26 yhdistelmäajoneuvoa ja muutama henkilöauto. Autokansien yhteispinta-ala oli 2 500 m ja korkeus 4,3–4,4 m. Aluksen peräportin leveys oli 8 m ja korkeus 4,4 m, keulaportin leveys oli 4 m ja korkeus 4,4 m.


title: M/S Viking 1

text: Aluksessa oli Apollon tavoin suuri keulapaksunnos parantamassa kulkuominaisuuksia. Tämä 75 m ja 35 tonnin painoinen bulbi mursi kiintojäätä altapäin kääntäen jäälaatan sivulle kostea puoli ylöspäin, jolloin vesihuuhtelu vähensi aluksen rungon ja jäälaatan välistä kitkaa. Keulapaksunnos nopeutti aluksen kulkua 0,5–0,75 solmua (0,9–1,4 km/h) sekä lisäsi aluksen kantavuutta.


title: M/S Viking 1

text: Aluksessa oli kaksi Kölnissä valmistettua Klockner-Humboldt-Deutz SBV 12 M 350 -dieselmoottoria. Nämä 12-sylinteriset V-moottorit kehittivät yhteensä 5 884 kW (8 000 hv) tehon niiden sylinterien halkaisijan ollessa 400 mm ja iskun pituuden 500 mm. Moottorien, samoin kuin kahden KaMeWa-merkkisen säätölapapotkurinkin kierrosnopeus oli 350 kierrosta minuutissa. Keulassa oli yksi 474 kW (645 hv) Jartram-merkkinen ohjauspotkuri. Kolmen yhteisteholtaan 1 765 (3 x 800 hv) Deutz-apukoneen generaattorit tuottivat 380 V 50 Hz vaihtovirtaa.


title: M/S Viking 1

text: Rederiaktiebolaget Sallyn omistaman aluksen kotisatama oli Maarianhamina ja tunnuskirjaimet OGXO. Se liikennöi Suomen lipun alla.


title: M/S Viking 1

text: Viking 1 oli tulossa Naantalista Kapellskärin lauttasatamaan aamulla 21. marraskuuta 1971, kun ankara lumimyräkkä ja myrskytuuli painoi aluksen lujasti karille. Päällystö kuulutti jo lähestyessään satamaa, että laivan on vaikea päästä laituriin. Aluksella olleet 851 matkustajaa odottelivat kahvilassa , että veneet ehtisivät kuljettaa heidät maihin. Viking 1, jossa oli myös 10 yhdistelmäajoneuvoa ja 77 henkilöautoa, ei saanut karilleajossa vuotoja. Hinaaja avusti aluksen irti karilta ja alus siirtyi telakalle Tukholmaan tutkituttamaan vaurioitaan. Vuotojen ja koneiston siirtymisen vuoksi alus joutui olemaan poissa vilkkaasta joulunalusliikenteestä pari viikkoa.


title: M/S Viking 1

text: Elokuun 15. päivänä vuonna 1975 Viking 1 ajoi Nauvon pohjoispuolella päin Järvisaarta. Väylä tekee paikalla lähes 90 asteen käännöksen, mutta alus jatkoi kulkuaan suoraan nousten saaren rantakalliolle. Potkurit ehdittiin kuitenkin kääntää ennen saarta jarrutusasentoon, joten vauhti hidastui ja vauriot jäivät vähäisiksi. Satamahinaaja Naantali ehti pian paikalle ja sai aluksen irti savisesta pohjasta yhdellä nykäyksellä. Alus pääsi omin avuin jatkamaan matkaansa Kapellskäriin, joten 407 matkustajan matka viivästyi vain 7 tuntia.


title: M/S Viking 1

text: Viking 1:n rakentajatelakka rakensi alukseen lisää hyttejä 1974–1975. Uudistettuun alukseen mahtui 404 hyttimatkustajaa ja 796 kansimatkustajaa.


title: M/S Viking 1

text: Aluksen nimeksi tuli 9. kesäkuuta 1983 Wasa Express omistajan, kotisataman, lipun ja tunnuskirjainten pysyessä entisinä. Wasa Expressin liikennöinnistä huolehti Vaasanlaivat-varustamo, joka syyskuusta 1982 lähtien oli ollut Sallyn omistuksessa. Aluksen ilmoitettiin kuljettavan 306 hyttimatkustajaa ja 894 kansimatkustajaa.


title: M/S Viking 1

text: Aluksen nimeksi tuli uudelleen Viking 1 10. huhtikuuta 1984. Se sijoitettiin väliaikaisesti Sally UK:n liikenteeseen Englannin Kanaaliin.


title: M/S Viking 1

text: Nimeksi vaihtui Khalid 1 20. kesäkuuta 1984. Omistaja oli edelleen Sally, kotisatama Maarianhamina, lippu Suomen ja tunnus OGXO.


title: M/S Viking 1

text: Vuonna 1985 alus sai nimekseen Mecca 1, kun sen omistajaksi tuli Brave Commander. Tunnuskirjaimet 3EVX3 saanut alus liikennöi Panaman lipun alla kotisatamanaan Panamá.


title: M/S Viking 1

text: Vuonna 1986 nimeksi vaihtui Al Hussein II omistajan, lipun, tunnuksen ja kotisataman pysyessä entisinä.


title: M/S Viking 1

text: Alus sai nimen Al-Quamar Al-Saudi Al-Misri I vuonna 1991.


title: M/S Viking 1

text: Mecca I


title: M/S Viking 1

text: Al-Quamar Al-Saudi II


title: M/S Viking 1

text: Fagr


title: M/S Viking 1

text: Aluksen nimeksi tuli vuonna 1999 Fagr, jonka nimisenä alus kaatui myrskyssä ja upposi Suezin alueella vuonna 2001. Alus romutettiin vuoden 2002 lopulla Suezilla Egyptissä.


title: Gerusia

text: Gerusia () oli antiikin Spartassa neuvosto, johon kuului 30 jäsentä. Spartan kaksi kuningasta olivat aina neuvoston jäseniä. Loput 28 jäsentä valittiin yli 60-vuotiaiden Spartan kansalaisten joukosta. Neuvoston jäsenyys oli elinikäinen. Vaikka kaikilla Spartan kansalaisilla oli teoriassa mahdollisuus päästä gerusian jäseneksi, valittiin sen jäsenet todellisuudessa aristokraattisukujen jäsenten keskuudesta.


title: Gerusia

text: Gerusia valmisteli ehdotukset, joista Spartan kansankokouksessa "apellassa" äänestettiin. Gerusia pystyi myös estämään kansankokouksen hyväksymät lakiehdotukset. Se toimi myös tuomioistuimena murhaoikeudenkäynneissä. Eforit saattoivat myös kysyä neuvoa gerusialta lakien tulkitsemisessa.


title: Jak and Daxter: The Precursor Legacy

text: Jak and Daxter: The Precursor Legacy on Naughty Dogin valmistama PlayStation 2:lle julkaistu tasohyppelypeli. Peli on ensimmäinen osa "Jak and Daxter" -pelien sarjassa.


title: Jak and Daxter: The Precursor Legacy

text: Peli julkaistiin vuonna 2012 PlayStation 3:lle ja PlayStation Vitalle osana The Jak and Daxter Trilogy -kokoelmaa.


title: Jak and Daxter: The Precursor Legacy

text: Vuonna 2017 peli julkaistiin PlayStation 4:lle ladattavaksi PS2-klassikoksi julkaisun yhteydessä.


title: Jak and Daxter: The Precursor Legacy

text: Tarina kertoo kahdesta pojasta, Jakista ja Daxteristä, jotka lähtevät veneellä sumuiselle saarelle, jonne heitä on ehdottomasti kielletty menemästä. Siellä he näkevät kahden salaperäisen henkilön suunnittelevan hyökkäystä Jakin kotikylään Lurkerien avulla. Poikien palatessa veneelle Daxter putoaa Dark Ecoa (pimeiden voimien musta aine) sisältävään altaaseen ja muuttuu oranssiksi, näädäntapaiseksi olennoksi, ottseliksi. Pojat kertovat tapahtuneesta tietäjä Samokselle, joka kertoo pohjoisessa asuvan tietäjän Golin olevan ainoa, joka voi muuttaa Daxterin takaisin ihmiseksi.


title: Jak and Daxter: The Precursor Legacy

text: Ennen lähtöä pohjoiseen Jakin ja Daxterin on pelastettava kylänsä Lurkereilta, jotka olivat saarella suunnitelleet sen valtaamista. Kun pojat pääsevät lähelle Golin kotia paljastuu, että Jakin kylän kaappausta suunnitelleet kaksi henkilöä ovatkin tietäjä Gol ja hänen sisarensa Maia. Heidän tavoitteensa on täyttää maailma Dark Ecolla.


title: Jak and Daxter: The Precursor Legacy

text: Päähenkilö Jak on mykkä, ja tyytyy ilmaisemaan itseään lähinnä ilmeillä ja elekielellä. Keira näyttää olevan kiinnostunut hänestä, Daxterin harmiksi. Pelisarjan ensimmäisessä osassa Jak on 15-vuotias.


title: Jak and Daxter: The Precursor Legacy

text:
Daxter on Jakin vastakohta. Hän puhuu paljon, eikä muodonmuutos sanottavasti vaikuta asiaan. Daxter on myös iskenyt silmänsä Samoksen tyttäreen Keiraan, ja yrittääkin jatkuvasti lähestyä tätä, joskin huonoin tuloksin.
Samos(Green sage) on kylän tietäjä, ja hallitsee Green Ecoa. Hän on vanha ja viisas , mutta ei omaa juurikaan kärsivällisyyttä Daxteria kohtaan.


title: Jak and Daxter: The Precursor Legacy

text: Keira on Samoksen tytär kuin myös Jakin ja Daxterin mekaanikko. Hän on kehittänyt zoomerin, ilmassa leijuvan kulkuneuvon, jolla Jak suorittaa yhden jos toisenkin tehtävän.


title: Jak and Daxter: The Precursor Legacy

text: Gol on Samoksen tapaan tietäjä, ja on ainoa joka pystyy muuttamaan Daxterin takaisin ihmiseksi. Hän asuu kaukana pohjoisessa, eikä ole puhunut juuri kenenkään kanssa aikoihin.


title: Jak and Daxter: The Precursor Legacy

text: Maia toimii Golin kanssa yhteistyössä ja on tämän sisko. Hänestä ei tiedetä paljonkaan.


title: Jak and Daxter: The Precursor Legacy

text: Lurkerit palvelevat Golia ja Maiaa. Pelin perusvihollisia.


title: Valentinos

text: Valentinos (myös Valentinios) (n. 100 - n. 153/155/160/161) oli tunnetuin ja menestyksekkäin kristillinen gnostilainen teologi ja valentinolaisuuden perustaja. Hän perusti koulukuntansa Roomassa.


title: Valentinos

text: Tertullianus kertoo teoksessaan "Adversus Valentinianos" ("Valentinolaisia vastaan") IV.1-2, että hän oli ehdolla Rooman piispan virkaan. Tämä ajoittuisi noin vuoteen 143. Tertullianus sanoo myös, että hänet julistettiin harhaoppiseksi kuolemansa jälkeen vuonna 175. Valentinoksen kautta gnostilaisuus tuli laajalti lähes hyväksytyksi osaksi kristinuskon valtavirtaa.


title: Valentinos

text: Valentinos syntyi Freboniksessa Niilin suistossa ja kouluttautui Aleksandriassa, varhaiskristillisyyden merkittävässä keskuksessa. Siellä hän on saattanut kuullu kristillistä filosofia Basilidesta ja todennäköisesti tutustui hellenistiseen keskiplatonilaiseen filosofiaan ja hellenististen juutalaisten kulttuuriin ja ajatteluun, kuten tunnettuun aleksandrian juutalaiseen filosofiin ja allegoristiin Filon Aleksandrialaiseen. Valentinoksen aleksandrialaiset seuraajat väittivät, että hän oli Theudaan seuraaja ja että Theudas olisi puolestaan ollut apostoli Paavalin seuraaja. Valentinos väitti, että Theudas ilmoitti hänelle sen salaisen viisauden, jota Paavali oli opettanut yksityisesti lähipiirilleen. Paavali oli viitannut tällaiseen myös julkisesti kertoessaan näynomaisesta kohtaamisestaan ylösnousseen Kristuksen kanssa Damaskoksen tiellä (Room. 16:25 ; 1 Kor. 2:7 ), jolloin hän sai tältä salaista opetusta. Tällaisista esoteerisistä opetuksista tuli ensimmäisen ja toisen vuosisadan mittaan suosittuja, mutta toisaalta niitä alettiin vähitellen pitää yhä harhaoppisimpina Rooman kirkossa.


title: Valentinos

text: Valentinos opetti ensin Aleksandriassa. Hän muutti Roomaan noin vuonna 136 paavi Hyginuksen aikana ja pysyi siellä paavi Anicetuksen aikaan saakka. Hänestä tuli kaupungin kristillisessä yhteisössä niin huomattava, että hän oli Tertulianuksen mukaan ehdolla Rooman piispan virkaan ja hävisi vaalit ainoastaan hiuksenhienosti. Tertullianus kertoo, että hän odotti pääsevänsä piispaksi älyn ja kielen lahjojensa vuoksi, mutta virkaan valittiin toinen marttyyrinkärsimystensä vuoksi ("Adversus Valentinianos" IV.1-2). Tertullianuksen mukaan Valentinos olisi eronnut oikeaoppisesta kirkosta tästä suuttuneena, mutta tämä saattaa olla pelkästään osa Tertullianuksen käyttämää retoriikkaa.


title: Valentinos

text: "Catholic Encyclopedian" mukaan Markion on saattanut olla ehdokkaana samaan aikaan. Tertullianus, joka itse oli omaksunut harhaoppisia montanolaisia käsityksiä, sanoo, että Valentinos julistettiin harhaoppiseksi noin vuonna 175 kuolemansa jälkeen. Tertullianus sanoo myös, että Valentinos tunsi henkilökohtaisesti Origeneksen. Ei ole todisteita siitä, että Valentinos olisi koskaan heitetty ulos kehittymässä olleesta paavalilaisesta kirkosta, mutta hän oli ristiriitoja aiheuttanut hahmo. Myöhemmän perimätiedon mukaan hän vetäytyi Kyprokselle, ja jatkoi siellä opettamista ja veti edelleen puoleensa paljon seuraajia. Epifanioksen mukaan Valentinos olisi ryhtynyt harhaoppiseksi haaksirikkouduttuaan saarella ja menetettyään järkensä ("Panarion" 31.7.2). Tämä tieto on kuitenkin yhtä epäluotettava kuin Tertullianuksen antama selitys.


title: Valentinos

text: Pian Valentinoksen kuoleman jälkeen Irenaeus alkoi kirjoittaa suurteostaan "Harhaoppeja vastaan" ("Adversus haereses"), joka esitti sekä Valentinoksen että hänen opetuksensa värikkäästi ja negatiivisessa valossa. M.T. Rileyn mukaan Tertullianuksen "Adversus Valentinianos" sisälsi joitakin Irenaeukselta käännettyjä kohtia ilman omaa materiaalia . Myöhemmin Epifanios kirjoitti hänestä ja hylkäsi hänen oppinsa ("Haer.", XXXI).


title: Valentinos

text: Kuten kaikki harhaoppisiksi julistetut varhaiskristilliset kirjoittajat, myös Valentinos ja hänen opetuksensa tunnetaan ensisijaisesti häntä panetelleiden henkilöiden kirjoituksissa olevista katkelmista. Eräs aleksandrialainen seuraaja säilytti myös hieman pidempiä katkelmia. Valentinolainen opettaja Ptolemaios viittasi "Kirjeessään Floralle" "apostoliseen perimätietoon jonka myös me olemme saaneet [apostolisen] seurannon kautta".


title: Valentinos

text: Lähteiden vähäisyyden johdosta Nag Hammadin kirjaston löytäminen vuonna 1945 avasi valentinolaisuuden tutkimukselle kokonaan uudet näkymät. Tekstien joukosta löytyi useita kirjoituksia, jotka saattavat olla peräisin häneltä, merkittävimpänä ehkä koptinkielinen teksti nimeltä "Totuuden evankeliumi". Irenaeuksen mukaan ("Adversus Haeresis" 3.11.9) se oli sama kuin Valentinoksen kirjoittama "Valentinoksen evankeliumi", jonka Tertullianus oli maininnut teoksessaan "Adversus Valentinianos".


title: Valentinos

text: Valentinos tunnusti, että hän johti ajatuksena Theudakselta, mutta hänen uskomusjärjestelmänsä on selvästikin yritys sulauttaa mitä erikoisimpia helleenis- ja itämaisperäisiä spekulaatioita kristillisiin ajatuksiin. Erityisesti häneen vaikutti Platon ja platonilainen dualismi. Häneltä Valentinos sai ajatuksensa ideaalin maailman ("Pleroma", "Täyteys") ja alemman ilmiömaailman ("Kenoma") välillä. Valentinos lainasi ajatuksia vapaasti Uuden testamentin kirjoista, mutta käytti erikoisia tulkintatapoja, joilla hän sai alkuperäiset kirjoittajat esittämään hänen omia kosmologisia ja panteistisia näkemyksiään.


title: Valentinos

text: Valentinos katsoi, että kaiken alussa Korkein Olento, "Bythos", synnytti ikuisuuksien hiljaisuuden ja mietiskelyn jälkeen joukon alempia olentoja emanaation kautta. Ensimmäinen joukko emanaatioita, aionit, muodostivat kolmekymmentä paria mies- ja naispuolisia olentoja. Sofian, joka oli yksi heikoimmista aioneista, heikkouden vuoksi syntyi ensin demiurgi ja sen kautta alempi, materiaalinen maailma. Alemman maailman henkisesti korkein olento ihminen tuli osalliseksi sekä psyykkiseen että materiaaliseen luontoon, ja pelastus tai vapautus koostui korkeimman, henkisen vapauttamisesta materian tai ruumiin kahleista. Tämä vapauttava tehtävä oli annettu Kristukselle (maskuliininen) ja Pyhälle Hengelle (feminiininen). Valentinoksen kristologia poikkesi oikeaoppisesta kristinuskosta hyvin paljon. Hänen järjestelmässään vaikuttaa olleen kolme lunastavaa olentoa, mutta Kristus Marian poika ei kuitenkaan ollut todellisuudessa ruumiillinen eikä kuollut ristillä. Valentinoksen järjestelmä oli hyvin kaikenkattava ja hän halusi kattaa ajattelun ja toiminnan kaikki osa-alueet.


title: Valentinos

text: Valentinos oli yksi ensimmäisiä kristittyjä, joka pyrki saattamaan kristinuskon ja uusplatonismin sopusointuun. Hän omaksui platonilaisen dualismin näkemyksiä ideaalimaailmasta ("pleroma") ja alemmasta ilmiömaailmasta ("kenoma"). Toisen vuosisadan puolessavälissä vaikuttaneista ajattelijoista ja saarnaajista, jotka Irenaeus ja myöhempi valtavirrankristillisyys julistivat harhaoppisiksi, ainoastaan Markion oli yhtä huomiota herättävä persoona. Valentinuksen omana aikana hänen oikeaoppisena vastustajanaan Justinus Marttyyri.


title: Valentinos

text: Kirjoitus, joka tunnetaan nimellä "Pseudo-Anthimos", sanoo Valentinoksen opettaneen, että Jumalassa on kolme "hypostaasia" (salattua hengellistä olemusta) ja kolme "prosopaa" (persoonaa), nimiltään Isä, Poika ja Pyhä Henki. Koska Valentinos oli käyttänyt termiä "hypostaasi", hänen nimensä nousi esille areiolaisuutta vastaan käydyissä kiistoissa 300-luvulla. Pseudo-Anthimos eli Markellos Ankyralainen, joka oli areiolaisten vastustaja mutta joka myös vastusti ajatusta Jumalan kolmesta hypostaasista ja tuomittiin myöhemmin näkemystensä vuoksi, hyökkäsi vastustajiaan vastaan yhdistämällä heidät Valentinokseen:


title: Valentinos

text: Nikealainen kristillisyys omaksui myöhemmin tämän opin opiksi Pyhästä Kolminaisuudesta.


title: Valentinos

text:
Valentinolaisiksi kutsutaan gnostilaista koulukuntaa, joka on saanut alkunsa Valentinoksesta. Valentinos sai eläessään useita seuraajia, ja hänen järjestelmänsä oli yksi kaikkein levinneimpiä gnostilaisuuden muotoja —
se oli yksi gnostilaisuuden pääsuuntauksista setiläisen gnostilaisuuden ohella, ja levisi nopeasti läpi koko Rooman valtakunnan alueen ja kiihdytti paljon vastustavia kirjoituksia kristillisiltä harhaoppien vastustajilta.


title: Valentinos

text: Yksi Valentinoksen merkittävimpiä seuraajia oli Bardasanes, joka ei kuitenkaan seurannut hänen opetuksiaan orjamaisesti. Muita olivat muun muassa Herakleon, Ptolemaios, Florinus ja Axionicus. Valentinolaisten katsotaan usein pitäneen materiaa ja erityisesti ihmisruumista olennaisesti pahana. Usein valentinolaisuuden katsotaankin olevan lähinnä kristillinen harhaoppi, joka suhtautui hyvin negatiivisesti materiaan.


title: ITC New Baskerville

text: ITC New Baskerville on kirjasintyyppiperhe, joka on moderni tulkinta John Baskervillen (1706–1775) vuonna 1762 suunnittelemasta kirjasintyypistä.


title: ITC New Baskerville

text: Alkuperäinen fontti on luokiteltu siirtymäkauden antiikvaksi ja sen on sanottu myös olleen aikansa suosituin. ITC New Baskervillessä on samoja piirteitä vieläkin.


title: ITC New Baskerville

text: Tällaiset antiikvat tunnistaa parhaiten siitä, että niissä on aikaisempiin verrattuna lisääntynyt kontrasti, akseli on suora tai melkein suora ja päätteet ovat hieman suoremmat ja ohuemmat. Useimmissa on myös loiva tai loivahko päätteiden liitos. kirjasintyypin tunnistaa parhaiten E-, g-, G- ja Q-kirjainten yksityiskohdista.


title: ITC New Baskerville

text: ITC New Baskervillea on, kuten alkuperäistä Baskervillea, helppo lukea ja sen sanotaan olevan myös houkutteleva lukijoille. Se oli suunniteltu alun perin kirjoja varten. Tällä on vahva linkki John Baskervillen taustan kanssa. Alkuperäistä Baskervilleä arvosteltiin Englannissa huonosta luettavuudesta ja sen pelättiin jopa olevan näölle haitallinen. Sen sijaan Ranskassa ja Yhdysvalloissa se sai hyvän vastaanoton. Todella suosituksi se tuli 1900-luvun alussa ja on siitä asti pitänyt vahvan asemansa. Kirjasintyyppi oli omana vuosisatanaan runsaan plagioinnin kohteena, joka myös osittain kertoo sen suosiosta. Ei ole ihme, että fontti on edelleen hyvin suosittu, joskin sen lisääntynyt kontrasti saattaa häiritä joitain lukijoita.


title: ITC New Baskerville

text: ITC New Baskervillen julkaisija on Linotype Design Studio ja se julkaistiin vuonna 1982.


title: ITC New Baskerville

text: Kirjasintyypin suunnitteli John Baskervillen mallin mukaan Matthew Carter ja John Quaranda vuonna 1978. Matthew Carter suunnitteli samana vuonna myös toisen fontin samaan perheeseen, Baskerville Greek. Hänet on myös mainittu useimmin ja ensimmäisenä kun puhutaan ITC New Baskervillen suunnittelijoista.


title: ITC New Baskerville

text: Samana vuonna kun ITC New Baskerville julkaistiin, se siirtyi myös ITC:n (=International Typeface Corporation) kokoelmaan, jolla on myös oikeudet fonttiin. Nykyään se on saatavana näiden lisäksi ainakin Bertholdin ja Monotypen versioina, joista jälkimmäinen on lähimpänä alkuperäistä Baskervilleä.


title: ITC New Baskerville

text: Kirjasintyypistä ion erilaisia muotoja: roman, lihavoitu, kursivoitu ja kahden jälkimmäisen yhdistelmä sekä kapiteelit.


title: ITC New Baskerville

text: Kirjaimet vievät myös jonkin verran tilaa ja vaativatkin melko suuren palstaleveyden. Nykyään sitä käytetään useimmin lehdissä, kirjasissa ja kirjoitelmissa.


title: Dan Jansen

text: Daniel E. (Dan) Jansen (s. 17. kesäkuuta 1965 West Allis, Wisconsin) on yhdysvaltalainen, sprinttimatkoille erikoistunut pikaluistelun olympiavoittaja. Hän voitti kultaa kahdeksannessa, viimeisessä olympiakilpailussaan epäonnistuttuaan monesti aiemmin suosikkiasemassa ollessaan.


title: Dan Jansen

text: Dan Jansen aloitti siskonsa Janen inspiroimana pikaluistelun nuorena Wisconsinissa. Hän rikkoi 16-vuotiaana nuorten maailmanennätyksen 500 metrillä ja osallistui pari vuotta myöhemmin ensimmäisiin olympialaisiinsa Sarajevossa, joissa hän sijoittui 500 metrillä neljänneksi 0,16 sekunnin päähän pronssimitalista sekä 1 000 metrillä 16:nneksi.


title: Dan Jansen

text: Calgaryssä 1988 Jansen oli suurimpia ennakkosuosikeita sprinttimatkoille, sillä hän oli voittanut sprinttiluistelun maailmanmestaruuden vain viikkoa aiemmin. Kilpailupäivänä hän sai puhelimitse tiedon, että hänen Jane-siskonsa oli kuolemaisillaan leukemiaan. Alle kolme tuntia puhelun jälkeen sisar kuoli. Dan Jansen sai tiedon kuolemasta ja viisi tuntia myöhemmin hän starttasi 500 metrin kilpailuun mutta kaatui ensimmäisessä kaarteessa. Neljä päivää myöhemmin myös 1 000 metrin kilpailu päättyi Jansenin osalta kaatumiseen.


title: Dan Jansen

text: Vuoden 1992 talviolympialaisiin Albertvillessä Jansen lähti jälleen yhtenä suosikeista tehtyään vuotta aiemmin 500 metrillä uuden maailmanennätyksen. Hän jäi kuitenkin 500 metrillä neljänneksi 0,20 sekunnin päähän pronssimitalista ja väsähti 1 000 metrillä voimakkaan alun jälkeen 26:nneksi.


title: Dan Jansen

text: Vuonna 1994 Jansen voitti toisen sprinttimaailmanmestaruutensa. Lillehammerin talvikisoissa hän horjahti pahasti 500 metrin kilpailun viimeisessä kaarteessa ja jäi kahdeksanneksi, vaikka oli viimeisten kahden vuoden aikana ollut ainoa luistelija, joka oli onnistunut alittamaan tuolla matkalla 36 sekunnin rajan. Toisella matkallaan, 1 000 metrillä Jansen ei enää ollut suosikki, sillä kuusi hänen vastustajistaan oli luistellut aiemmin paremman ajan kuin hän. Tämän päätösmatkansa Jansen aloitti 12 000 katsojan edessä maailmanennätysvauhtia mutta horjahti toiseksi viimeisessä kaarteessa, joutui ottamaan tukea jäästä ja oli lähellä kompastua ratamerkkiin. Hän pääsi kuitenkin maaliin maailmanennätysajassa 1.12,43 ja voitti kultaa 0,29 sekuntia valkovenäläistä Igor Železovskia nopeampana. Riemuitsevan yleisön tunteista kertoo Lillehammerin kisojen virallinen raportti: "At the moment there were no Norwegians, Dutch, Americans or people of other nationalities among the spectators, only fans of Dan Jansen". Jansen omisti mitalinsa siskolleen ja kiersi palkintojenjaon jälkeen kunniakierrosta sylissään siskonsa mukaan Janeksi ristitty 8,5 kuukauden ikäinen tyttärensä.


title: Dan Jansen

text: Nykyään Jansen toimii NBC:llä pikaluistelukommentaattorina. Hän on perustanut "Dan Jansen Foundationin" (Dan Jansen säätiö) siskonsa muistoksi. Säätiön tarkoituksena on leukemian vastainen taistelu.


title: Acid2

text: Acid2 on Web Standards Projectin suunnittelema testi, jonka avulla voidaan tunnistaa selaimissa olevia esitysvirheitä. Se on päivitetty versio vanhasta vuoden 1997 "Acid"-testistä.


title: Acid2

text: Acid2 hyödyntää tiettyjä HTML:n ja CSS:n ominaisuuksia. Tarkoituksena on näyttää selkeästi, miten viallinen selain käyttäytyy kohdatessaan tällaista koodia. Acid2-testin tulisi näkyä oikein jokaisessa selaimessa, joka noudattaa W3C:n HTML- ja CSS 2.0 -määrityksiä. Jos selain ei tue kaikkia testissä käytettyjä ominaisuuksia täydellisesti, testikuva ei muodostu oikein.


title: Acid2

text: Jos Acid2 tulostetaan oikein, lopputuloksena on hymiö. Yksikään selain ei pystynyt näyttämään kuvaa oikein, kun testi julkaistiin. Toistaiseksi ainoat testin läpäisseet selaimet ovat Safari, Konqueror, iCab, Prince, Google Chrome, Opera 9,RockMelt, Internet Explorer 8 beta ja Mozilla Firefox 3.0.


title: Acid2

text: Mozilla Firefox ei läpäissyt testiä pitkään aikaan, mikä johtui pitkästä siirtymäajasta Gecko 1.8:sta uudempaan Gecko 1.9:ään.


title: Acid2

text: Vaikka Microsoft on viime aikoina parantanut Internet Explorerin CSS-tukea, se on ilmoittanut, että kehittäjät eivät koe Acid2-testin läpäisemistä tärkeäksi tavoitteeksi. Tämän johdosta Internet Explorer 7.0 ei läpäise Acid2-testiä. Internet Explorer 8:n on sitä vastoin ilmoitettu läpäisevän testin jo selaimen beetavaiheessa, mutta vain kun testi on alkuperäistesti, eikä kopio testistä. Tämä johtuu IE:n tavasta tehdä "cross-domain"-turvatarkistukset, joita kopioidut testit eivät läpäise.


title: Florentino Pérez

text: Florentino Pérez Rodriguez (s. 8. maaliskuuta 1947 Madrid, Espanja) on espanjalainen liikemies ja jalkapalloseura Real Madridin puheenjohtaja sekä entinen poliitikko. Hän on Espanjan kuudenneksi rikkain henkilö.


title: Florentino Pérez

text: Pérez valittiin Real Madridin puheenjohtajaksi vuonna 2000. Hän nosti taktisilla liikkeillään seuran taloudellisesta ahdingosta maailman varakkaimmaksi jalkapalloseuraksi. Pérez loi pelaajakaupoissa käsitteen ”Zidanes y Pavones”, jolla viitattiin huippupelaajien hankintaan (Zinédine Zidane) ja voimakkaaseen panostamiseen omaan juniorityöhön (Paco Pavón). Pérez erosi Real Madridin johdosta 27. helmikuuta 2006 seurassa ilmenneiden sisäisten ongelmien johdosta. Pérezin seuraajan Ramón Calderónin kausi päättyi niin ikään eroamiseen tammikuussa 2009, ja Pérez teki paluun puheenjohtajaksi kesäkuussa 2009 ilman vastaehdokkaita.


title: Florentino Pérez

text: Pérez on tullut tunnetuksi myös ison perheyrityksensä ja italialaisen jalkapalloseura Parman osaomistajana.


Florentino Pérez


title: Yvonne van Gennip

text: Yvonne van Gennip (s. 1. toukokuuta 1964 Haarlem, Alankomaat) on alankomaalainen pikaluistelija ja kolminkertainen olympiavoittaja Calgaryn kisoista 1988.


title: Yvonne van Gennip

text: Van Gennip loukkasi jalkansa ja se leikattiin vain kaksi kuukautta ennen Calgaryn olympialaisia. Itä-Saksan naiset olivat suuria suosikkeja pitkillä matkoilla mutta van Gennip yllätti heidät. Hän teki 3 000 ja 5 000 metrillä maailmanennätysajat 4.11,94 ja 7.14,13 sekä voitti kultaa myös 1 500 metrillä ajalla 2.00,68. Neljä vuotta aiemmin van Gennip sijoittui Sarajevon olympialaisissa 3 000 metrillä viidenneksi, 1 000 metrillä kuudenneksi ja 1 500 11:nneksi. Neljä vuotta suurmenestyksensä jälkeen Albertvillen olympialaisissa 1992 hän sijoittui 3 000 metrillä kuudenneksi ja 1 500 metrillä hänet hylättiin.


title: Yvonne van Gennip

text: Yleisluistelun MM-kilpailuissa van Gennip voitti kolme mitalia: hopeaa Skienissä 1988 sekä pronssia West Allisissä 1987 ja Lake Placidissä 1989. Lisäksi hän sijoittui neljänneksi vuosina 1985 ja 1986 sekä viidenneksi vuonna 1991. EM-kilpailuissa hän saavutti hopeaa vuosina 1985, 1986 ja 1987 sekä pronssia vuosina 1988 ja 1991. Vuonna 1992 hän sijoittui neljänneksi ja vuonna 1989 viidenneksi. Nuorten sarjassa hän saavutti MM-hopeaa vuonna 1982 ja MM-pronssia vuonna 1981.


title: Yvonne van Gennip

text: Calgaryn olympialaisten kahden maailmanennätyksensä lisäksi van Gennip luisteli maaliskuussa 1987 Heerenveenissä 3 000 metrin maailmanennätyksen 4.16,85 sekä 5 000 metrin ME-ajan 7.20,36. Maaliskuussa 1988 hän luisteli Heerenveenissä arvokisaohjelmaan kuulumattomalla 10 000 metrillä maailmanennätyksen 15.25,25.


title: Pirmin Zurbriggen

text: Pirmin Zurbriggen (s. 4. helmikuuta 1963 Saas-Almagell, Sveitsi) on sveitsiläinen uransa lopettanut alppihiihdon olympiavoittaja ja maailmanmestari. Hän oli aikansa menestyneimpiä alppihiihtäjiä neljällä maailmancupin voitollaan.


title: Pirmin Zurbriggen

text: Zurbriggen osallistui Calgaryn olympialaisissa 1988 kaikkiin viiteen alppilajiin. Mitalikorokkeella hän nousi voittajana syöksylaskussa ja pronssimitalistina suurpujottelussa. Lisäksi hän sijoittui viidenneksi supersuurpujottelussa ja seitsemänneksi pujottelussa. Alppiyhdistetyssä hän laski ulos radalta toisessa pujottelussa.


title: Pirmin Zurbriggen

text: Zurbriggen on yksi niistä viidestä miehestä, jotka ovat voittaneet maailmancupissa vähintään kerran osakilpailun jokaisessa viidessä lajissa. Hän voitti kokonaiskilpailun maailmancupin kausina 1983–1984, 1986–1987, 1987–1988 ja 1989–1990. Lisäksi hän voitti kolmesti suurpujottelun, neljästi supersuurpujottelun, kahdesti syöksylaskun ja kolmesti alppiyhdistetyn maailmancupin. Maailmanmestaruuskisoista Zurbriggenillä on yhdeksän mitalia, joista neljä on kultaista.


title: Ray Ferraro

text: Ray Ferraro (s. 23. elokuuta 1964, Trail, Brittiläinen Kolumbia) on kanadalainen pelaajauransa lopettanut jääkiekkoilija, pelipaikaltaan keskushyökkääjä.


title: Ray Ferraro

text: Ferraro on ollut kahdesti naimisissa. Hänen nykyinen vaimonsa on jääkiekkoilija Cammi Granato, joka on voittanut urallaan muun muassa kaksi olympiamitalia, kultaa Naganon kisoissa 1998 ja hopeaa Salt Lake Cityn kisoissa 2002. Peliuransa jälkeen Ferraro on toiminut jääkiekon studiokommentaattorina, ensin ESPN:llä ja myöhemmin NBC:llä.


title: Ray Ferraro

text: Hartford Whalers varasi Ferraron NHL:ään numerolla 88 vuoden 1982 viidennellä kierroksella. Hän oli pelannut NHL-varausta edeltäneen kauden Penticton Knightsissa British Columbia Hockey Leaguessa tehoin 65 maalia ja 70 syöttöä. Ennen siirtymistä NHL-kaukaloihin hän pelasi kaksi kautta Western Hockey Leaguessa, 1982-83 Portland Winter Hawksissa ja 1983-84 Brandon Wheat Kingsissä. Vuonna 1983 Ferraro oli voittamassa Winter Hawksissa Memorial Cupin mestaruutta eli Kanadan juniorimestaruutta.


title: Ray Ferraro

text: Ferraro debytoi NHL:ssä kaudella 1984–85 pelaten ensimmäisen ottelunsa Whalersin paidassa joulukuussa 1984. Hän vietti puolet kaudesta Whalersin NHL-miehistössä ja puolet seuran farmiseurassa Binghamptonissa AHL:ssä. Seuraavalla kaudella hän vakiinnutti asemansa Whalersin vakiokokoonpanossa ja viimeisteli 76:ssa runkosarjaottelussa 77 pistettä, 30 maalia ja 47 syöttöpistettä, ollen yhdessä Ron Francisin kanssa seuran toiseksi paras pistemies Sylvain Turgeonin jälkeen. Ferraro pelasi Whalersissa vielä neljä seuraavaa täyttä kautta iskien jokaisella yli 50 pistettä, eniten kaudella 1988–89, jolloin hän teki 76 pistettä, 41 maalia ja 35 syöttöpistettä. Whalers kauppasi Ferraron New York Islandersiin vaihdossa Doug Crossmaniin 15. marraskuuta 1990.


title: Ray Ferraro

text: New York Islandersissa Ferraro pelasi viiden kauden ajan. Pisteiden valossa parhaalla Islanders-kaudellaan, 1991–92, hän viimeisteli 80 pistettä 80:ssa ottelussa, 40 maalia ja 40 syöttöä, mikä jäi hänen NHL-uransa parhaaksi pistesaldoksi. Samalla kaudella hän saavutti myös uransa parhaan lukeman plusmiinustilastossa, +25, ja pelasi ensimmäisen ja ainoan kerran urallaan NHL:n vuotuisessa tähdistöottelussa. Työsulun lyhentämällä kaudella 1994–95 Ferraro oli 47:ssä ottelussa tekemillään 43:lla pisteellä (22 maalia ja 21 syöttöä) Islandersin paras pistemies.


title: Ray Ferraro

text: Kesällä 1995 Ferraro teki rajoittamattomana vapaana agenttina sopimuksen New York Rangersin kanssa. Hän ehti pelata Rangersissa 65 ottelua tehoin 25 maalia ja 29 syöttöä ennen 14. maaliskuuta 1996 tapahtunutta siirtoa Los Angeles Kingsiin. Ferraron lisäksi Kingsiin siirtyivät myös Nathan LaFayette, Ian Laperriere, Mattias Norström ja Rangersin neljännen kierroksen varausvuoro kesän 1997 varaustilaisuudessa; toiseen suuntaan siirtyivät Shane Churla, Jari Kurri ja Marty McSorley. Ferraro pelasi Kingsissä kauden 1995–96 lopun ja kolme seuraavaa kautta. Hän ei kyennyt nousemaan Kingsissä pelillisesti samalle tasolle kuin aiempina vuosina ja lisäksi hän kärsi myös useita loukkaantumisia, erityisesti kaudella 1997–98, jolloin hän kykeni pelaamaan vain 40:ssä ottelussa. Ennen kautta 1997-98 Ferraro oli kärsinyt pahimman loukkaantumisensa kaudella 1992–93, jolloin hän joutui olemaan sivussa kolmen kuukauden ja yli 30:n ottelun ajan. Vuonna 1999 Ferraro siirtyi vapaana agenttina uuteen NHL-seuraan Atlanta Thrashersiin, jossa pelasi kolmen kauden ajan. Kausi 2000–01 oli hänelle tehokkain vuosiin ja hän nousi lopulta seuransa parhaaksi pistemieheksi tehopistein 29 maalia ja 47 syöttöä. Hän sai Thrashersissa myös kunnian toimia seuran kapteenina syyskuusta 2001 maaliskuuhun 2002 asti, jolloin hän sai omasta pyynnöstään siirron (halutessaan viimeisen mahdollisuuden voittaa Stanley Cup) St. Louis Bluesiin vaihdossa neljännen kierroksen varausvuoroon.


title: Ray Ferraro

text: Ferraro ilmoitti elokuussa 2002 lopettavansa pelaajauransa. Hän pelasi 18-vuotisella NHL-urallaan 1258 runkosarjaottelua tehden 898 pistettä, 408 maalia ja 490 syöttöä. Pudotuspeleissä hän esiintyi 68:ssa ottelussa, joissa hän teki 21 maalia ja 22 syöttöpistettä. Ferraro ei voittanut urallaan Stanley Cupin mestaruutta. Lähimmäksi loppuottelupaikkaa hän pääsi kaudella 1992-93, jolloin New York Islanders eteni itäisen konferenssin konferenssifinaaleihin. Lajin maailmanmestaruuskisoissa hän pelasi kolmesti, vuosina 1989, 1992 ja 1996; vuosina 1989 ja 1996 hän oli voittamassa Kanadan paidassa MM-hopeaa.


title: Kelly Clarkson

text: Kelly Brianne Clarkson (s. 24. huhtikuuta 1982 Fort Worth, Texas) on yhdysvaltalainen laulaja ja näyttelijä, joka nousi julkisuuteen voitettuaan ensimmäisen "American Idol" -kilpailun vuonna 2002. Clarksonin debyyttialbumi oli vuonna 2003 julkaistu "Thankful". Sittemmin hän on julkaissut 7 muuta albumia, joista viimeisimpänä vuonna 2017 ilmestynyt Meaning of Life. Clarksonin albumeita on myyty maailmanlaajuisesti yli 25 miljoonaa ja singlejä yli 45 miljoonaa kappaletta.


title: Kelly Clarkson

text:
Clarkson syntyi 24. huhtikuuta 1982 Texasin osavaltion Fort Worthissa ja kasvoi samassa osavaltiossa sijaitsevassa Burlesonin pikkukaupungissa.
Hänen vanhempansa olivat englanninopettaja Jeanne Rose ja insinööri Stephen Michael Clarkson. Clarksonilla on sisko Alyssa ja veli Jason.


title: Kelly Clarkson

text: Clarksonin vanhemmat erosivat hänen ollessaan kuusivuotias. Clarkson jäi asumaan Burlesoniin äitinsä Jeanne Rosen ja hänen uuden aviomiehensä Jimmy Taylorin luo. Clarksonin perheellä ei ollut paljon rahaa, ja avioeron jälkeen hänen äitinsä kärsi useista talousongelmista. Clarkson on myöhemmin kertonut saaneensa köyhän lapsuutensa aikana apua musiikista ja sen teosta. Hänen musiikillisia esikuviaan olivat muun muassa Pat Benatar, Mariah Carey, Sheryl Crow, Melissa Etheridge, Whitney Houston ja Joan Jett.


title: Kelly Clarkson

text: Clarkson opiskeli Pauline Hughes Middle Schoolissa ja myöhemmin Burleson High Schoolissa. Lapsuudessaan hän halusi tulla meribiologiksi, mutta muutti mieltään nähtyään Steven Spielbergin elokuvan "Tappajahai". Seitsemännellä luokalla Clarksonin musiikinopettaja ehdotti hänelle liittymistä koulun kuoroon vaikututtuaan Clarksonin laulajankyvyistä. Valmistuttuaan high schoolista Clarkson päätti jättää collegen väliin ja lähteä Hollywoodiin luomaan uraa.


title: Kelly Clarkson

text: Hollywoodissa Clarkson tuotti demon ja yritti saada itselleen levytyssopimusta, mutta ei menestynyt. Hän oli extran roolissa eräässä televisiosarjan "Sabrina, teininoita" jaksossa, mutta ei saanut juuri muita rooleja. Asuntonsa ja tavaroidensa tuhouduttua tulipalossa Clarkson palasi Burlesoniin, missä hän työskenteli esimerkiksi elokuvateatterissa ja mainosti Red Bull -energiajuomaa. Juuri ennen osallistumistaan "American Idoliin" Clarkson työskenteli cocktail-tarjoilijana.


title: Kelly Clarkson

text: Vuonna 2002 Clarksonin ystävät kannustivat häntä ottamaan osaa "American Idol" -laulukilpailun ensimmäiselle tuotantokaudelle. Clarkson koe-esiintyi ohjelmaa varten Dallasissa, Texasissa ja pääsi mukaan. 13-viikkoisen ohjelman aikana Clarkson lauloi muun muassa Aretha Franklinin kappaleet "Respect" ja "(You Make Me Feel Like) A Natural Woman". Hänet äänestettiin aina finaaliin saakka. 4. syyskuuta 2002 Clarkson voitti finaalissa Justin Guarinin saaden 58% kaikista äänistä. Palkinnoksi hän sai muun muassa levytyssopimuksen RCA:n kanssa sekä miljoona dollaria. Finaalissa Clarkson esitti kilpailun voittajaa varten sävelletyn kappaleen "A Moment Like This", josta tuli myös hänen esikoisalbuminsa ensimmäinen single.


title: Kelly Clarkson

text: Clarkson esiintyi pian voittonsa jälkeen yhdessä Justin Guarinin kanssa musikaalielokuvassa "From Justin to Kelly" (2003). Elokuva sai huonot arvostelut kriitikoilta ja tuotti vain noin 5 miljoonaa dollaria Pohjois-Amerikassa. Clarkson on jälkeenpäin kertonut pitäneensä elokuvaa kamalana ja osallistuneensa sen tekoon vain sopimussyistä. Hän on kommentoinut elokuvaa: "Tiesin jo käsikirjoitusta lukiessani siitä tulevan todella, todella huono, mutta kun voitin, allekirjoitin sen paperinpalasen ja en enää päässyt eroon siitä".


title: Kelly Clarkson

text: Joulukuussa 2003 Clarkson osallistui Lontoossa järjestettyyn "World Idol" -kilpailuun. Clarksonia pidettiin yhtenä ennakkosuosikeista, mutta lopulta kilpailun voitti Norjan Kurt Nilsen Clarksonin sijoittuessa toiseksi. Clarkson esitti kilpailussa Aretha Franklinin kappaleen "(You Make Me Feel Like) A Natural Woman".


title: Kelly Clarkson

text: Voitettuaan "American Idolin" Clarkson teki levytyssopimuksen RCA:n kanssa. Hänen ensimmäinen julkaistu singlensä oli "A Moment Like This", joka myi julkaisuviikollaan lähes 250 000 kappaletta ja nousi useiden listojen kärkeen. Hänen ensimmäinen albuminsa "Thankful" julkaistiin Pohjois-Amerikassa 15. huhtikuuta 2003. Albumi nousi Billboard 200 -listan kärkeen. Joulukuuhun 2003 mennessä albumi oli myynyt Yhdysvalloissa kaksinkertaista platinaa ja yli kaksi miljoonaa kappaletta.


title: Kelly Clarkson

text: Toinen albumilta julkaistu single "Miss Independent" nousi listoille sekä Yhdysvalloissa että Kanadassa ja toi Clarksonille ensimmäisen Grammy-ehdokkuuden. Albumin kolmas single "Low" nousi Kanadan Top 10 -listan sijalle kaksi, mutta ei päässyt Yhdysvalloissa edes Top 40 -listalle. Viimeinen albumilta julkaistu single "The Trouble with Love Is " menestyi huonosti: sitä ei julkaistu Kanadassa, ja Yhdysvalloissa single pääsi vain listasijoitukselle #101. Vuoteen 2007 mennessä "Thankful"-albumia on myyty maailmanlaajuisesti yli 4 miljoonaa kappaletta.


title: Kelly Clarkson

text: Clarksonin toinen albumi "Breakaway" julkaistiin 30. marraskuuta 2004. Albumista ja siltä julkaistuista singleistä kuten "Because of You", "Behind These Hazel Eyes" ja "Since U Been Gone" tuli nopeasti hyvin suosittuja. "Breakaway" on Clarksonin myydyin albumi: se on myynyt heinäkuuhun 2009 mennessä pelkästään Yhdysvalloissa yli kuusi miljoonaa kappaletta. Albumi nousi useille listoille ympäri maailman. Se pysyi esimerkiksi vuoden Billboard 200 -listalla top 20 -joukossa. Albumi toi Clarksonilla kaksi Grammy-palkintoa alkuvuodesta 2006.


title: Kelly Clarkson

text: Clarksonin kolmas studioalbumi "My December" julkaistiin Pohjois-Amerikassa 26. kesäkuuta 2007. Clarkson alkoi kirjoittaa albumin kappaleita ollessaan kiertueella Euroopassa vuonna 2006. Hän oli itse mukana albumin kaikkien kappaleiden kirjoittamisessa. Albumi oli Clarksonin edellisiä albumeja synkempi ja rock-tyylisempi. Sony BMG:n johtaja Clive Davis ei ollut tyytyväinen Clarksonin albumilla ottamaan tummempaan suuntaan ja huhun mukaan halusi hänen tekevän koko levyn uudelleen. Clarkson puolusti albumiaan ja onnistui saamaan sille levy-yhtiön hyväksynnän. Hänen vastoinkäymisensä kuitenkin jatkuivat, sillä vähäisen lipunmyynnin takia hänen oli peruutettava albumin pohjalta suunnittelemansa kiertue. Yhdysvalloissa "My December" on myynyt yli 800 000 kappaletta.


title: Kelly Clarkson

text: Clarksonin neljäs ja viimeisin albumi "All I Ever Wanted" julkaistiin Yhdysvalloissa 10. maaliskuuta 2009. Se nousi Billboard 200 -listan kärkeen ja oli "Thankfulin" ohella toinen listan kärkeen noussut Clarksonin albumi. Yhdysvalloissa albumia on myyty marraskuuhun 2009 mennessä 739 000 kappaletta. Albumilta julkaistu single "My Life Would Suck Without You" teki rajuimman nousun ennätyksen Billboard Hot 100 -listalla nousemalla sijalta 97 ensimmäiselle sijalle noin viikon sisällä.


title: Kelly Clarkson

text: Clarkson kertoi MTV:n haastattelussa marraskuussa 2009 työskentelevänsä uuden albumin parissa. Hänen viides albuminsa, "Stronger", julkaistaan 26. lokakuuta 2011. Albumin ensimmäisenä singlenä julkaistaan kappale "Mr. Know It All" 30. elokuuta.


title: Jessica Julin

text: Jessica Julin (s. 6. joulukuuta 1978 Tampere) on suomalainen jalkapalloilija. Hän kuuluu Suomen maajoukkueen runkopelaajiin. Hän on pelipaikaltaan keskikenttäpelaaja.


title: Jessica Julin

text: Julin debytoi maajoukkueessa 10. maaliskuuta 1997 Norjaa vastaan pelatussa ottelussa. Hän pelasi EM-kisoissa 2005, joissa Suomi selviytyi välieriin. Hän saavutti neljäntenä suomalaisena naisjalkapalloilijana sadan maaottelun rajan 7. toukokuuta 2008 ottelussa Islantia vastaan.


title: Jessica Julin

text: Julinin ura on kulkenut Pietarsaaren FC Unitedista Ruotsiin Umeå IK:n ja Göteborgs FC:n kautta Solna AIK:hon, jossa hän on toiminut joukkueen kapteenina. Hän on edustanut myös Pietarsaaren Intoa, FF Jaroa, GBK:ta ja yhdysvaltalaista yliopistojoukkuetta South Carolina Game Socksia.


title: Veturi (täsmennyssivu)

text: Veturi voi tarkoittaa:


title: Tulipora

text: Tulipora on tulentekoon käytettävä väline. Tuliporaa käytettäessä kahta puukappaletta toisiaan vasten nopeasti hankaamalla voidaan saada kitkan avulla aikaan niin suuri lämpötila, että sytykkeet syttyvät. Tulipora koostuu kaaresta, siihen kiinnitetystä narusta, kämmenkappaleesta, tylppäpäisestä puikosta sekä aluspuusta.


title: Tulipora

text: Ernest Thompson Seton kuvaa tuliporan käytön yksityiskohtaisen tarkasti kirjassaan Kaksi partiopoikaa. Kirjassa on jopa mittatarkat piirrokset tuliporan rakenteesta. Hänen mukaansa puuksi sopivat haapa eli pumpulipuu tai palsamipihta (Setonin tekstissä palsamikuusi).


title: Tulipora

text: Hän suosittelee käyttämään nyörinä nahasta tehtyä koska se kestää parhaiten.


title: Tulipora

text: Tulen sytyttäminen tuliporalla kestää Setonin mukaan noin 15 minuuttia.


title: Tulipora

text: Hän suosittelee että sytykkeenä käytettäisiin kuivaa taulaa ja kuivasta punasetristä hangattua putua jotka ovat hyvin tulenarkoja.


title: Istumaterveys

text: Istumaterveys on monitieteinen näkökulma istumiseen yhteydessä oleviin psyko-fyysisiin tekijöihin. Ergonomia on tieteenala, joka sisältää istumiseen liittyviä kysymyksiä tuloksellisuuden näkökulmasta. Keskeistä istumaterveyden kannalta on kiinnittää huomiota istumisen määrään ja olosuhteisiin. Erilaiset perusteet ja tavat istua johtavat erilaisiin seuraamuksiin. Nykyaikainen elämänmuoto pakottaa istumaan huomattavan paljon, mihin ihmisen keho ei ole sopeutunut. Näin ollen istumisesta seuraa monenlaisia ei-toivottuja seuraamuksia.


title: Istumaterveys

text: Istumisen määrän on havaittu olevan yhteydessä korkeampaan riskiin sairastua eturauhassyöpään . Tutkimuksessa selvitettiin työistumisen määrän yhteyttä syöpäriskiin (enimmäkseen istumista, puolet ajasta istumista, enimmäkseen seisomista ja raskas ruumiillinen työ). Tuloksista voidaan päätellä, että eturauhassyöpäriski voi olla jopa 40 % pienempi raskasta ruumiillista työtä tekevillä verrattuna niihin, jotka enimmäkseen istuvat. Riskin eron vaihteluväli oli noin 10–40 %.


title: Istumaterveys

text: Ammatillisen istumisen yhteys terveydellisiin riskeihin ei ole tutkimusten valossa selkeä mutta kuitenkin mahdollinen.


title: Ala-Normandia

text: Ala-Normandia eli Basse-Normandie (ransk. "Basse Normandie") on yksi Ranskan 26 hallinnollisesta alueesta. Se muodostettiin vuonna 1956, kun Normandia jaettiin Basse-Normandieen ja Haute-Normandieen. Alue koostuu Calvadoksen, Manchen ja Ornen departementeista ja sen hallintokaupunki on Caen.


title: Ala-Normandia

text: Normandia syntyi vuonna 911, kun Ranskan kuningas antoi alueen Seinen suulta Rollo-nimiselle viikinkipäällikölle. Viikinkejä kutsuttiin sittemmin normanneiksi. Alueita laajennettiin vuonna 924 käsittämään Ala-Normandian Ornen ja Calvadoksen alueet, sekä vuonna 933 myös Manchen alue. Normandian pääkaupunki oli Rouen, kunnes sen ruhtinas Vilhelm Valloittaja valloitti Englannin 1000-luvulla. Normandia säilyi jonkin aikaa Englannin osana, mutta siitä tuli Ranskan ja Englannin kiistojen kohde. Normadiasta tuli osa Ranskaa vuonna 1469 Ludvig XI:n kaudella. 1500-luvulla alue jaettiin Rouenin ja Caenin provinsseihin. Ranskan suuren vallankumouksen myötä provinssit lakkautettiin ja departementit syntyivät. Nykyinen Ala-Normandia syntyi vuonna 1960 Ranskan alueiden uudistamisen yhteydessä. 1980-luvulla eri alueille annettiin merkittävästi enemmän oikeuksia hallintoonsa liittyen.


title: Ala-Normandia

text: Vuonna 2006 Ala-Normandiassa asuneista noin 1 457 000 asukkaasta 46 prosenttia asui Calvadosin departementissa. Väestö on kasvanut vuodesta 1999 noin 0,3 prosenttia. Alueen väestö on Ranskan mittakaavassa keskittynyt merkittävissä määrin maaseudulle. 35 prosenttia alueen asukkaista asui maaseudulla Ranskan keskiarvon ollessa 18 prosenttia. Alueella on vain 15 yli 10 000 asukkaan kaupunkia. Väestö on keskittynyt rannikolle ja kahteen suureen kaupunkiin Cherbourgiin ja Caeniin.


title: Ala-Normandia

text: Vuonna 2006 Ala-Normandian väestöstä 588 600 henkilöä kuului työvoimaan. 69 prosenttia työvoimasta oli palvelualalla ja 6,5 prosenttia maatalouden parissa. Maatalouden keskiarvo Ranskassa oli 3,5 prosenttia. 21 prosenttia työvoimasta työskenteli teollisuuden parissa, jonka suurin haara liittyy maatalouteen. Teollisuus tuottaa pääasiassa maitoa ja lihaa.


title: Carl Schuhmann

text: Carl Schuhmann (muita kirjoitustapoja Carl Schumann tai Karl Schuhmann, 12. toukokuuta 1869 Münster, Preussin kuningaskunta – 24. maaliskuuta 1946 Berliini, Saksa) oli saksalainen urheilija, joka voitti vuoden 1896 olympialaisissa neljä lajia voimistelussa ja painissa. Hän osallistui kisoissa myös painonnostoon ja yleisurheiluun (pituushyppy, kolmiloikka ja kuulantyöntö).


title: Carl Schuhmann

text: Carl Schuhmann syntyi Münsterissä vuonna 1869. Hänen isänsä toimi läheisillä kasarmeilla tehtävässä, joka vastasi talonmiestä. Schuhmann muutti Kölniin, jossa hän kouluttautui kultasepäksi. Siellä hän liittyi myös voimisteluseuraan. Hän menestyi kansallisissa voimistelujuhlissa ja voitti 1889 parhaimpana saavutuksenaan 12-ottelun Kölnin Gauturnfestillä.


title: Carl Schuhmann

text: Schuhmann muuttui Kölnistä Berliiniiin, mistä hän sai töitä kultaseppänä. Siellä hän voimisteli Berliner Turnerschaft -seurassa. Seurassa oli useita urheilijoita, jotka halusivat osallistua vuoden 1896 olympialaisiin. Schuhmannin lisäksi asiasta kiinnostuneita olivat muun muassa Hermann Weingärtner sekä Albert ja Gustav Flatow.


title: Carl Schuhmann

text: Schuhmann osallistui Ateenan olympialaisissa neljään lajiin, voimistelun lisäksi yleisurheiluun, painonnostoon ja painiin. Yleisurheilu oli ensimmäinen hänen lajeistaan. Hän osallistui pituushyppyyn, kolmiloikkaan ja kuulantyöntöön. Niistä hänen paras saavutuksensa oli viides sija kolmiloikassa. Painonnostossa Schuhmann kilpaili kahden käden nostossa, joka oli työnnön edeltäjä. Siinä hän nosti 90 kilogrammaa ja sijoittui neljänneksi.


title: Carl Schuhmann

text: Voimistelussa Schuhmann kilpaili kahteen joukkue- ja viiteen henkilökohtaiseen lajiin. Nojapuissa, rekissä ja hevosessa hän ei sijoittunut, ja renkailla hän oli viides. Schuhmann voitti kuitenkin samana päivänä kolme olympiakultaa voimisteluissa. Ensin hän sai kultamitalin nojapuiden ja rekin joukkuekilpailussa ja sitten henkilökohtaisissa hypyissä.


title: Carl Schuhmann

text: Voimisteluiden seuraavana päivänä kisattiin myös painissa, jossa oli vain yksi painoluokka. Vain 163 senttimetriä pitkä ja 68 kilogramman painoinen Schuhmann sai ensimmäisessä ottelussa vastaan brittiläisen Launceston Elliotin, joka oli voittanut jo yhden käden painonnoston. Voitettuaan Elliotin Schuhmann pääsi ottelemaan loppuotteluun kreikkalaista Georgios Tsitasia vastaan. Panathinaïkó-stadionilla käyty kamppailu pääsi alkamaan myöhässä, koska yleisö juhli niin pitkään kreikkalaisen Spyridon Louisin maratonvoittoa. Schuhmannin ja Tsitasin ottelua oli kestänyt 40 minuuttia, kunnes todettiin että oli liian pimeää jatkamiseen ja se siirrettiin seuraavalle päivälle. Seuraavana aamuna Schuhmann onnistui heittämään vastustajansa maahan 15 minuutin jälkeen ja sai näin kisojen neljännen kultamitalinsa.


title: Carl Schuhmann

text: Olympialaisten jälkeen Schuhmann jatkoi voimistelu-uraansa. Hän tosin oli ilmeisesti hetken aikaa kilpailukiellossa, koska oli matkustanut Ateenaan ilman lupaa. Hän sijoittui kuitenkin 1898 toiseksi moniottelussa Hampurissa järjestetyssä Deutsches Turnfest -voimistelujuhlassa.


title: Carl Schuhmann

text: Schuhmann toimi 1900-luvun alussa voimistelunopettajana Englannissa. Hänet oli todennäköisesti mennyt Englantiin kultasepän ammattinsa vuoksi. Lontoon olympialaisissa 1908 hän oli mukana Saksan joukkueen edustajana. Berliinissä 1936 Schuhmann osallistui voimistelunäytökseen, vaikka hän oli jo 67-vuotias.


title: Carl Schuhmann

text: Schuhmann kuoli Berliinissä 1946. Hänen hautakivessään lukee ”Saksan ensimmäinen olympiavoittaja”.


title: Syklaamit

text: Syklaamit ("Cyclamen") on kaksisirkkaisiin kuuluva kasvisuku, johon kuuluu noin 20 lajia. Ne ovat kotoisin laajalta alueelta Välimeren seudulta: Turkista, Italiasta ja Pohjois-Afrikasta. Luonnossa ne kasvavat usein vuoristoalueilla.


title: Syklaamit

text: Laji "Cyclamen persicum" (idänsyklaami eli syklaami) on tavallinen koristekasvina. Kauniin ja värikkään kukintonsa vuoksi se on Suomessa yleinen ruukkukasvi, mutta etelämpänä sitä kasvatetaan puutarhoissa.


title: Frits Bolkestein

text: Frits (Frederik) Bolkestein (s. 4. huhtikuuta 1933) on hollantilainen VVD-puolueeseen kuuluva poliitikko ja entinen Euroopan komission jäsen Prodin komissiossa (1999-2004). Bolkensteinin vastuulle kuuluivat sisämarkkinat, verotus ja tulliasiat. Hän oli vastuussa usean poliittisesti herkän direktiivin valmistelusta kuten ohjelmistopatentti- ja palveludirektiivit (niin kutsuttu Bolkesteinin direktiivi).


title: Frits Bolkestein

text: Irlantilainen Charlie McCreevy on hänen seuraajansa sisämarkkinoista vastaavana komissaarina.


title: Frits Bolkestein

text: 7. kesäkuuta 2005 Paul van Buitenen esitti Euroopan parlamentissa kysymyksen liittyen Bolkesteiniin, mm. seuraavia kohtia sisältäen: "Menatep-pankki oli sekaantunut IMF:n varojen kavallukseen Venäjällä. Oli olemassa salaisia pankkitilejä sekä tutkimatta jääneitä epäilyttäviä rahasiirtoja... Shell-ryhmällä on salaisia tilejä Clearstreamissa. Bolkestein on ollut 16 vuotta Shellin palveluksessa...Bolkestein on sittemmin siirtynyt Menatepin neuvoa-antavaan neuvostoon. Hän auttaa Menatep-ryhmän johtoa suojaamaan ryhmän etuja Venäjän viranomaisten Menatep-ryhmän osia vastaan nostamilta rikosoikeudellisilta kanteilta...


title: Frits Bolkestein

text: ...(Kysymys 2.) Voiko komissio selvittää jäsen Bolkesteinin roolia, kun otetaan huomioon, että hänellä on aiempia yhteyksiä Shelliin ja että hän on nykyään Menatepin palveluksessa?"


title: Frits Bolkestein

text: Paul van Buitenen


title: Náfpaktos

text: Náfpaktos (), antiikin Naupaktos, keskiajalla Lepanto, on Kreikan kaupunki sekä samanniminen Nafpaktían kunnan kunnallisyksikkö (Δημοτική Ενότητα Ναυπάκτου, "Dimotikí Enótita Nafpáktou") ja entinen itsenäinen kunta. Se sijaitsee Aitolia-Akarnanian alueyksikössä Länsi-Kreikan alueella. Koko kunnallisyksikön väkiluku on 17 701 ja varsinaisen Náfpaktoksen kaupungin väkiluku 13 415 (vuonna 2011). Náfpaktos on Nafpaktían kunnan kuntakeskus.


title: Náfpaktos

text: Náfpaktos sijaitsee Korintinlahden pohjoisrannalla aivan lahden suulla sijaitsevan pienemmän lahden pohjukassa, hieman itään Antírrion niemestä. Kaupunki on aina ollut Korintinlahden pohjoisrannikon parhaita satamapaikkoja. Kaupungin vanha linnavuori ja antiikin aikainen akropolis sijaitsee kaupungin keskustan luoteispuolella.


title: Náfpaktos

text:
Antiikin aikana kaupunki tunnettiin nimellä Naupaktos. Se oli itsenäinen kaupunkivaltio eli "polis". Kreikkalaisessa mytologiassa Naupaktos sai laivoihin ("naus") viittaavan nimensä siitä, että herakleidit rakensivat siellä laivaston, jolla he ylittivät Korintinlahden siirtyessään valtaamaan Peloponnesoksen.
Naupaktos oli alun perin osa Ozolian Lokrista. Välillä kaupunki joutui kuitenkin Ateenan vallan alle ja se toimi peloponnesolaissodan aikana ateenalaisten laivastotukikohtana. Roomalaisella kaudella kaupunki vaikuttaa menettäneen merkitystään, mutta säilyi olemassa. Kaupunki tuhoutui maanjäristyksessä Justinianus I:n aikana.


title: Náfpaktos

text:
Keskiajalla kaupunki toimi edelleen merkittävänä satamana, ja se oli sekä Bysantin laivaston käytössä että merkittävä pysähdyspaikka matkoilla lännestä Pyhään maahan. Toisen ristiretken aikaan vuonna 1204 kaupunki joutui Venetsian vallan alle. Tuolloin siitä käytettiin sen nimen italialaista muotoa "Lepanto". Kaupunkia linnoitettiin sekä bysanttilaisella että venetsialaisvallan aikana. Keskiaikainen linnoitus eli "Kástro" rakennettiin akropoliille antiikin aikaisen linnoituksen jäänteiden päälle.
Myöhemmin 1200-luvulla kaupunki palautui bysanttilaiseen valtaan. Tämän jälkeen se joutui ensimmäisen kerran osmanien eli turkkilaisten valtaan. Venetsialaiset saivat kaupungin takaisin vuonna 1407. Turkkilaiset valtasivat kaupungin uudelleen vuonna 1499. Vuonna 1571 ratkaiseva Lepanton taistelu venetsialaisten ja turkkilaisten välillä käytiin kaupungin lähellä. Venetsialaiset voittivat sen, mikä pysäytti osmanien etemisen länteen.


title: Náfpaktos

text: Náfpaktoksen alueesta tuli osa itsenäistynyttä Kreikkaa vuonna 1829. Kaupunki tunnetaan edelleen erityisesti venetsialaisaikaisesta satamastaan ja linnastaan. Satamassa on Lepanton taisteluun osallistuneen Miguel de Cervantes'n patsas. Bótsariksen tornina ("Pýrgos Bótsari") tunnetussa perinteistä tyyliä edustavassa kartanossa toimii Lepanton taistelun museo.


title: Náfpaktos

text: Náfpaktos oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Nafpaktían kunnaksi yhdessä Antírrion, Apodotían, Chálkeian, Plátanoksen ja Pyllínin kanssa.


title: Náfpaktos

text: Náfpaktoksen kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Ihra

text: Ihra on nimitys, jota käytetään sian elinrasvasta.


title: Ihra

text: Ihraa ei käytetä Suomessa nykyisin yleisesti elintarvikkeiden valmistusaineena. Aiemmin ihrasta valmistettiin sulattamalla ja puhdistamalla laardia, jota saattoi ostaa kaupastakin voin tapaan paperiin käärittyinä paloina, ja jota käytettiin paistamiseen, leivontaan ja leivän päälle levitettynä. Kemialliselta luonteeltaan ihran rasvahapot ovat ruhon tyydyttyneimpiä ja siksi ne ovat ns. kovia rasvoja. Nautaeläimen vastaavia elinrasvoja nimitetään taliksi.


title: Ihra

text: Nimityksiä "ihra", "silava", "laardi" ja "tali" käytetään hyvin usein ristiin, ja usein niillä viitataan myös yleisesti näiden eläinten rasvoihin. Esimerkiksi valurautaista paistinpannua käyttöön otettaessa neuvotaan ensin voitelemaan se sian ihralla ja sen jälkeen polttamaan rasva kiinni pannuun. Tässä toimituksessa käytetään kuitenkin sian silavaa.


title: Bill Maynard

text: Bill Maynard (oikealta nimeltään Walter Frederick George Williams, ) oli englantilainen näyttelijä, radiojuontaja ja laulaja. Suomessa hänet tunnetaan parhaiten "Sydämen asialla" -televisiosarjan Claude Greengrassina.


title: Bill Maynard

text: Maynard käsikirjoiti televisiosarjan "Oh No, It’s Selwyn Froggitt". Maynardin esittämä roolihahmo Claude Greengrass esiintyi myös englantilaisessa televisiosarjassa "Kyläsairaala".


title: Bill Maynard

text: Maynard lopetti televisiouransa vuonna 2000 aivohalvaussarjan vuoksi, mutta palasi Leicesteriin työskentelemään radiossa, jossa hän tätä ennen oli viimeksi vuonna 1968. Hänen radio-ohjelmansa lopetettiin ja BBC irtisanoi hänet helmikuussa 2008.


title: Bill Maynard

text: Maynard kuoli 89-vuotiaana Leicestershiressä 30. maaliskuuta 2018.


title: Guido Crepax

text: Guido Crepax, alk. Crepas, (15. heinäkuuta 1933 Milano – 31. heinäkuuta 2003) oli italialainen sarjakuvan tekijä, joka vaikutti suuresti eurooppalaiseen aikuissarjakuvaan. Hänen tunnetuin hahmonsa oli Valentina. Crepaxin piirrostyyli oli hienostuneen psykedeelistä ja tarinat unenomaisia sekä vahvasti eroottisia.


title: Guido Crepax

text: Crepaxin lapsuuden sarjakuvasuosikkeja olivat Flash Gordon ja Taika-Jim, joista hän on selvästi saanut vaikutteita ja laajentanut niiden fantasiakuvitelmia omassa tuotannossaan. Hänen ensimmäinen nuorena poikana vuonna 1945 piirtämänsä sarjakuva oli H. G. Wellsin romaaniin ja siitä tehtyyn elokuvaan pohjautunut "L'Uomo Invisibile" (Näkymätön mies). Nämä kirjalliset inspiraation lähteet olivat hänelle tärkeitä koko uran ajan. Crepaxin viimeinen työ oli Frankenstein, joka julkaistiin 2002.


title: Guido Crepax

text: Crepax aloitti uransa mainosgraafikkona ja kuvittajana arkkitehtuuria opiskellessaan (hän valmistui 1953). Hän teki julisteita sekä kansia aikakauslehtiin, kirjoihin ja levyihin. Viimeksi mainitut olivat lähinnä klassista musiikkia ja jazzia (Gerry Mulligan, Fats Waller, Charlie Parker, Louis Armstrong), mutta mukana oli myös kevyttä musiikkia kuten Domenico Modugnon 'Nel blu dipinto di blu.


title: Guido Crepax

text: Jazz-harrastus näkyy myös Crepaxin sarjakuvissa, parhaiten vuonna 1979 ilmestyneessä jazz-muusikosta kertovassa tarinassa "L'uomo di Harlem", joka oli omistettu Charlie Parkerille. Tarina julkaistiin sarjassa "Un uomo un'avventura" numerossa 21 (sarjaa julkaistu suomeksikin osat 2, 5, 6, 8 ja 19 otsikolla "Seikkailujen mies").


title: Guido Crepax

text: Crepaxin suosikkilevytyksiä on koottu levylle "My Funny Valentina" (Nun Records).


title: Guido Crepax

text: Vuonna 1957 hän sai mainosalan Kultaisen palmun Shellille tehdystä mainoskampanjasta. Seuraavana vuonna hän aloitti yhteistyön Tempo Medicon, italialaisen lääkealan lehden kanssa, ja teki sille kaikki kannet 1980-luvun puoliväliin saakka.


title: Guido Crepax

text: Vuonna 1963 Crepax alkoi tehdä sarjakuvia ja kahta vuotta myöhemmin näki päivänvalon hänen tunnetuin hahmonsa, "Valentina". Valentina Rosselli ilmestyi ensimmäisen kerran italialaisen sarjakuvalehden "Linus" numerossa 2. Aluksi sarjakuvan päähenkilö oli taidekriitikko Philip Rembrandt, joka oli myös supersankari Neutron. Ensimmäisen jakson nimi oli "La Curva di Lesmo" (Monzan F1-radan tunnetun mutkan mukaan) ja sitä seurasi 30 seikkailua lisää, joista on koottu lukuisia albumeja.


title: Guido Crepax

text: Valentinan esikuvana oli mykän filmin tähti "Louise Brooks". Valentinasta tuli pian vuoteen 1995 saakka ilmestyneen sarjakuvan päähenkilö. Tarinat ovat outo sekoitus science fictionia, fantasiaa, agenttitarinaa ja varsinkin erotiikkaa. Valentinasta tuli suuri menestys Italiassa ja muualla, varsinkin Ranskassa.


title: Guido Crepax

text: Valentinan lisäksi Crepaxin sarjakuvissa seikkailivat myös muut sankarittaret kuten Belinda, Bianca, Anita ja Francesca.


title: Guido Crepax

text: Crepax teki sarjakuvaversioita eroottisen kirjallisuuden klassikoista kuten , Justine ja Emmanuelle. Taiteilija on haastattelussa kertonut, että vaikka hän on kuvannut töissään seksuaalisia perversioita täynnä ruoskia, kahleita ja kaikenlaista alistamista, hän itse vihaa väkivaltaa ja toisten halveksuntaa; hänen työnsä ovat vain mielikuvituksen paperille tuottamia hulluuden sekaisia näkyjä, harhakuvia ja haluja mielen syövereistä.


title: Guido Crepax

text: Hänen sarjakuviaan on käännetty lukuisille eri kielille.


title: Guido Crepax

text: Guido Crepax


title: Ham Lini

text: Ham Lini (s. 8. joulukuuta 1951, Pentecost, Penama, Vanuatu) on vanuatulainen National United Partyn poliitikko. Hän toimi maansa pääministerinä vuosina 2004–2008. Edeltäjä oli Serge Vohor ja seuraaja Edward Natapei. Myös Linin veli, Walter Lini oli poliitikko.


title: Serge Vohor

text: Rialuth Serge Vohor (s. 1955) on vanuatulainen poliitikko. Hän on toiminut maansa pääministerinä neljästi: ensimmäisen kerran joulukuusta 1995 helmikuuhun 1996, toisen kerran syyskuusta 1996 maaliskuuhun 1998, kolmannen kerran 28. heinäkuuta – 11. joulukuuta 2004 ja neljännen kerran 24. huhtikuuta – 13. toukokuuta 2011. Vohor kuuluu Union des Partis Moderés -puolueeseen. Hän on toiminut lisäksi muun muassa Vanuatun ulkoministerinä.


title: Jason Durr

text: Jason Durr (s. 1967 Singapore) on brittiläinen näyttelijä, joka on esiintynyt lähinnä televisiossa. Hän aloitti uransa esiintymällä "Jupiter Moon" -televisiosarjassa, mutta hänet tunnetaan parhaiten "Sydämen asialla" -televisiosarjassa konstaapeli Michael ”Mike” Bradleyn roolista. Vuosina 2009–2012 hän näytteli Alan Danielsia brittiläisessä draamasarjassa "Above Suspicion", joka keräsi yli seitsemän miljoonaa katsojaa.


title: Jason Durr

text: Durr on vieraillut myös esimerkiksi sarjoissa "Ylikomisario Morse", "Komisario Lewis" ja "Neiti Marple.


title: Syyttäjä

text: Syyttäjä on oikeuslaitoksen virkamies, jonka tehtäviin kuuluu ajaa syytteitä rikosasioissa.


title: Syyttäjä

text: Suomessa syyttäjäorganisaatio on kaksiportainen: kihlakunnansyyttäjät ja valtakunnansyyttäjä, joka johtaa syyttäjälaitosta. Valtakunnansyyttäjänvirastossa työskentelee myös valtionsyyttäjiä, jotka vastaavat syyttäjän tehtävistä vaativimmissa ja valtakunnallisissa rikosasioissa.


title: Syyttäjä

text: Syyteharkinnassa syyttäjä tekee poliisin tai muun esitutkintaviranomaisen kokoaman esitutkintapöytäkirjan perusteella ratkaisun syytteen nostamisesta eli rikosasian viemisestä tuomioistuinkäsittelyyn. Syyttäjän on toiminnassaan noudatettava tasapuolisuusvaatimusta, eli hänen on asiaa harkitessaan otettava huomioon sekä rikosepäilyä tukevia että sitä vastaan puhuvia seikkoja. Hänen tulee myös nimetä oikeudessa kuultaviksi sellaisetkin todistajat, joiden esitutkinnassa antama kertomus ei tue syytettä.


title: Syyttäjä

text: Syyttäjällä on syytepakko; syyttäjän on virkavastuun uhalla nostettava syyte, jos rikoksesta ja tietyn henkilön syyllisyydestä on riittävä näyttö. Syytepakosta on myös erikseen säädettyjä poikkeuksia, joiden nojalla syyte voidaan jättää nostamatta seuraamusluontoisena toimenpiteistä luopumisena. Tämä tarkoittaa sitä, että vaikka syyttäjä katsoo rikoksen tapahtuneen, on asian luonteen (esimerkiksi epäillyn nuoruus, rikoksen vähäisyys, onnistunut sovittelu tai lieventävät asianhaarat) vuoksi prosessiekonomisista syistä rationaalisempaa olla nostamatta syytettä. Seuraamusluontoisen syyttämättäjättämispäätöksen kohteella on oikeus vaatia syytteen nostamista paikkakunnan alioikeudessa, mikäli hän ei katso syyllistyneensä rikokseen ja toivoo maineensa puhdistamista.


title: Syyttäjä

text: Asianomistajalla, joka toivoo syytteen nostamista, on oikeus kannella syyttämättäjättämispäätöksestä valtakunnansyyttäjänvirastoon. Tällöin joku "valtionsyyttäjistä" tutkii asiakirjat ja päättää uudelleen syytteen nostamisesta. Asianomistaja voi myös käyttää omaa "toissijaista syyteoikeuttaan" eli toimia itse asiassa syyttäjänä. Tällöin hän ottaa riskin oikeudenkäyntikulujen korvaamisesta vastapuolelle siinä tapauksessa, että syyte hylätään.


title: Syyttäjä

text: Jos syyttäjä nostaa syytteen, hän voi ajaa myös asianomistajien yksityisoikeudellisia korvausvaatimuksia rikoksesta aiheutuneesta vahingosta. Tätä kutsutaan adheesio- eli liitännäisperiaatteeksi.


title: Turion 64

text: Turion 64 on AMD:n keväällä 2005 julkaisema mobiilisuoritinsarja. Turion 64- ja Turion 64 X2/Ultra -suorittimet kilpailevat Intelin mobiilisuoritinten, aluksi Pentium M:n ja myöhemmin Core- ja Core 2 -mallien, kanssa. Ensimmäiset Turion-suorittimet käyttivät Socket 754 -suoritinkantaa, mutta myöhemmät versiot ovat käyttäneet Socket S1 -kantaa.


title: Rafael Leónidas Trujillo

text: Rafael Leónidas Trujillo Molina (24. lokakuuta 1891 – 30. toukokuuta 1961) oli Dominikaanisen tasavallan johtaja vuosina 1930–1961. Trujillo toimi maansa presidenttinä vuosina 1930–1938 ja myöhemmin 1942–1952, mutta todellisuudessa hän oli Dominikaanisen tasavallan "de facto" johtaja kuolemaansa saakka.


title: Rafael Leónidas Trujillo

text: Trujillo aloitti uransa Dominikaanisen tasavallan kansalliskaartin päällikkönä, mutta vuonna 1930 hän osallistui demokraattisesti valitun presidentti Horacio Vasquésin syrjäyttämiseen. Hän järjesti vallankaappausta seuranneissa vaaleissa itsensä presidentiksi ja käytti uutta valta-asemaansa saadakseen rahallista ja taloudellista vaikutusvaltaa. 31-vuotisen valtakautensa aikana Trujillo harjoitti totalitarismiin pohjautuvaa diktatuuria, joka sai Yhdysvaltojen tuen Trujillon antikommunististen ja oikeistolaisten aatteiden ansiosta. Dominikaanisen tasavallan rikkaat asukkaat kuitenkin kyllästyivät Trujillon sortovaltaan ja järjestivät salaliiton, mikä johti diktaattorin salamurhaan sekä epäonnistuneeseen vallankaappausyritykseen.


title: Rafael Leónidas Trujillo

text: Rafael Leónidas Trujillo syntyi 24. lokakuuta 1891 San Cristóbalin kaupungissa köyhään mulattiperheeseen. Hänen vanhempansa olivat José Trujillo Valdez ja Altagracia Julia Molina Chavalier. Trujillolla oli myös kahdeksan sisarusta: Rosa María Julieta, José "Petán" Arismendy, Amable "Pipi" Romero, Aníbal Julio, Nieve Luisa, Pedro Vetilio, Ofelia Japonesa ja Héctor Bienvenido. Hän sai peruskoulutuksen ja koulusta valmistumisen jälkeen hän työskenteli sokeriruokoplantaasin vartijana ja myöhemmin lennätinoperaattorina.